AN COIMISIÚN EORPACH An Bhruiséil,24.5.2018 COM(2018) 353 final 2018/0178(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat a bhunú chun infheistíocht inbhuanaithe a éascú (Téacs atá ábhartha maidir le LEE) {SEC(2018) 257 final}

{SWD(2018) 264 final}

{SWD(2018) 265 final}



MEABHRÁN MÍNIÚCHÁIN 1.COMHTHÉACS AN TOGRA • Forais agus cuspóirí an togra Tá an togra seo ina chuid de thionscnamh níos leithne de chuid an Choimisiúin maidir le forbairt inbhuanaithe. Leagtar síos leis an togra an bunús le haghaidh creat AE ina gcuirtear breithnithe Comhshaoil, Sóisialta agus Rialachais (CSR) i gcroílár an chórais airgeadais chun tacú le hathrú ó bhonn ar gheilleagar na hEorpa ina chóras a bheidh níos glaise, níos athléimní agus níos ciorclaí. D'fhonn a fhágáil go mbeidh infheistíochtaí níos inbhuanaithe, ba cheart tosca CSR a mheas sa phróiseas cinnteoireachta i dtaobh na hinfheistíochta, agus tosca cosúil le hastaíochtaí gás ceaptha teasa, ídiú acmhainní nó dálaí oibre á gcur san áireamh. Tá sé mar aidhm leis an togra seo, agus leis na gníomhartha reachtacha atá beartaithe taobh leis, breithnithe CSR a chomhtháthú sa phróiseas infheistíochta agus sa phróiseas comhairleach ar bhealach atá comhsheasmhach ar fud earnálacha. Ba cheart a áirithiú leis sin, i gcás rannpháirtithe sa mhargadh airgeadais (comhlachtaí bainistíochta gnóthas le haghaidh comhinfheistíochta in urrúis inaistrithe, BCIManna, gnóthais árachais, institiúidí um chóir ar scor ceirde, bainisteoirí EuVECA agus bainisteoirí EuSEF), dáileoirí árachais nó comhairleoirí infheistíochta, a fhaigheann sainordú óna gcliant nó óna dtairbhithe chun cinntí infheistíochta a dhéanamh ar a son, go ndéanfaidh siad breithnithe CSR a chomhtháthú ina bpróisis inmheánacha agus go gcuirfidh siad a gcliaint ar an eolas maidir leis sin. Ina theannta sin, chun cabhrú le hinfheisteoirí lorg carbóin infheistíochtaí a chur i gcomparáid le chéile, tugtar isteach leis na tograí catagóirí nua tagarmharcanna i leith tionchar ísealcharbóin agus dea-thionchar i dtaobh carbóin. Ba cheart do na moltaí sin, lena natreisítear a chéile, infheistíochtaí i dtionscadail agus sócmhainní inbhuanaithe a éascú ar fud AE. Go háirithe, leagtar amach sa togra seo critéir aonfhoirmeacha lena chinneadh an bhfuil gníomhaíocht eacnamaíoch inbhuanaithe ó thaobh an chomhshaoil de. Leagtar amach ann freisin próiseas a bhfuil ardán ilpháirtithe leasmhara i gceist leis chun córas aicmithe aontaithe AE a bhunú a bheidh bunaithe ar shraith critéar sonrach, chun na gníomhaíochtaí eacnamaíocha a mheastar a bheith inbhuanaithe a chinneadh. D'fhágfadh sé sin go mbeadh soiléire ag gníomhaithe eacnamaíocha agus ag infheisteoirí maidir leis na gníomhaíochtaí a mheastar a bheith inbhuanaithe chun bonn eolais a chur faoina gcinntí infheistíochta. Chuideodh sé lena áirithiú go mbeidh straitéisí infheistíochta dírithe ar ghníomhaíochtaí eacnamaíocha atá ag rannchuidiú i ndáiríre le cuspóirí comhshaoil a bhaint amach, agus íoschaighdeáin shóisialta agus rialachais á gcomhlíonadh acu an tráth céanna. Le níos mó soiléire ar an rud is féidir a mheas gur infheistíocht é atá inbhuanaithe ó thaobh an chomhshaoil de, éascófar rochtain ar mhargadh caipitil trasteorann don infheistíocht atá inbhuanaithe ó thaobh an chomhshaoil de. Tá pacáiste an Choimisiúin ag teacht sna sála ar iarrachtaí domhanda chun geilleagar níos inbhuanaithe a bhaint amach. Roghnaigh rialtais ó gach cearn den domhan bealach níos inbhuanaithe don phláinéad agus don gheilleagar trí Chomhaontú Pháras 2016 maidir leis an athrú aeráide a ghlacadh agus trí Chlár Oibre 2030 na Náisiún Aontaithe (NA) don Fhorbairt Inbhuanaithe a ghlacadh. Tá AE tiomanta d'fhorbairt lena gcomhlíontar riachtanais an lae inniu gan cur isteach ar chumas na nglún atá le teacht freastal ar a gcuid riachtanas féin. Tá an inbhuanaitheacht i gcroílár an tionscadail Eorpaigh le fada an lá. I gConarthaí AE, tugtar aitheantas dá gnéithe sóisialta agus comhshaoil, ar cheart aghaidh a thabhairt orthu le chéile. Sa Teachtaireacht ón gCoimisiún in 2016 maidir leis na chéad chéimeanna eile le haghaidh todhchaí inbhuanaithe na hEorpa, déantar nasc idir na spriocanna forbartha inbhuanaithe atá i gClár Oibre 2030 de chuid NA don Fhorbairt Inbhuanaithe agus creat beartais na hEorpa lena áirithiú go gcuirfear san áireamh ag an tús na spriocanna forbartha inbhuanaithe i ngach beart agus tionscnamh beartais AE, laistigh de AE agus ar fud an domhain. Tá AE lántiomanta freisin do spriocanna aeráide agus fuinnimh AE 2030 a bhaint amach agus don fhorbairt inbhuanaithe a phríomhshruthú i mbeartais AE, mar a d'fhógair Jean-Claude Juncker sna Treoirlínte Polaitiúla don Choimisiún Eorpach le Jean-Claude Juncker ón mbliain 2014. Dá bhrí sin, tá cuid mhaith de thosaíochtaí beartais an Choimisiúin Eorpaigh do 2014-2020 ina nionchur do chuspóirí aeráide AE agus cuirtear chun feidhme leo Clár Oibre 2030 don Fhorbairt Inbhuanaithe. Áirítear orthu sin an Plean Infheistíochta don Eoraip, an Pacáiste don Gheilleagar Ciorclach, pacáiste an Aontais Fuinnimh, an Nuashonrú ar Straitéis Bhithgheilleagair AE, Aontas na Margaí Caipitil agus buiséad AE do 2014-2020, lena náirítear an Ciste Comhtháthaithe agus tionscadail taighde. Ina theannta sin, sheol an Coimisiún ardán ilpháirtithe leasmhara chun bearta leantacha a dhéanamh i leith an dea-chleachtais maidir le cur chun feidhme na spriocanna forbartha inbhuanaithe agus an dea-chleachtas sin a mhalartú. Tá gá le hinfheistíochtaí tábhachtacha chun spriocanna inbhuanaitheachta AE a bhaint amach. Sa réimse aeráide agus fuinnimh as féin, meastar go bhfuil gá le hinfheistíocht bhliantúil bhreise EUR 180 billiún chun spriocanna aeráide agus fuinnimh a chomhlíonadh faoi 2030. Beidh ar chuid mhór de na sreafaí airgeadais sin teacht ón earnáil phríobháideach. Chun an bhearna infheistíochta sin a dhúnadh, ní mór sreafaí caipitil phríobháideacha a atreorú go suntasach chuig infheistíochtaí níos inbhuanaithe agus ní mór athmhachnamh cuimsitheach a dhéanamh ar chreat airgeadais na hEorpa. Sa chomhthéacs sin, bhunaigh an Coimisiún i mí na Nollag 2016 Sainghrúpa Ardleibhéil chun straitéis AE maidir le maoiniú inbhuanaithe a fhorbairt. D'fhoilsigh an grúpa sin a thuarascáil deiridh an 31 Eanáir 2018. Soláthraíodh fís chuimsitheach sa tuarascáil sin ar mhaoiniú inbhuanaithe don Eoraip agus sainaithníodh dhá riachtanas i leith chóras airgeadais na hEorpa. Is é an chéad cheann ná cur le rannchuidiú maoinithe don fhás inbhuanaithe, cuimsitheach. Is é an dara ceann ná cobhsaíocht airgeadais a neartú trí thosca Comhshaoil, Sóisialta agus Rialachais (CSR) a chur san áireamh sa chinnteoireacht i dtaobh na hinfheistíochta. D'eisigh an Sainghrúpa Ardleibhéil ocht gcinn de mholtaí lárnacha, a chreideann sé ar bloic thógála riachtanacha iad i gcomhair córas airgeadais inbhuanaithe Eorpach. I measc na moltaí sin, tá sé á éileamh ag an Sainghrúpa Ardleibhéil go mbunófaí córas aicmithe a mbaineann gné theicniúil stuama leis ar leibhéal AE chun soiléire a thabhairt maidir lena bhfuil 'glas' nó 'inbhuanaithe' – dá ngairtear tacsanomaíocht inbhuanaitheachta. Ba é comhairle an tsainghrúpa tosú, mar chéad chéim, leis an uair is féidir a mheas go bhfuil gníomhaíocht eacnamaíoch inbhuanaithe ó thaobh an chomhshaoil de a chinneadh. Chun beart leantach a dhéanamh maidir leis an obair a rinne an Sainghrúpa Ardleibhéil, d'fhoilsigh an Coimisiún Plean Gníomhaíochta maidir le Fás Inbhuanaithe a Mhaoiniú an 8 Márta 2018. Thug sé gealltanas ansin go gcuirfeadh sé síos togra reachtach i Ráithe 2 2018 lena áirithiú go ndéanfaí forbairt de réir a chéile ar thacsanomaíocht AE i leith an athraithe aeráide agus i leith gníomhaíochtaí atá inbhuanaithe ó thaobh an chomhshaoil agus na sochaí de, ag tógáil ar an obair atá ann cheana i gcás inarb ábhartha. Is é is aidhm leis sin tacsanomaíocht AE na todhchaí a leabú i ndlí AE agus an bonn a chur ar fáil chun an córas aicmithe sin a úsáid i réimsí éagsúla (e.g. caighdeáin, lipéid, tagarmharcanna inbhuanaitheachta). • Comhsheasmhacht le forálacha beartais atá sa réimse beartais cheana Bunaítear leis an togra na critéir agus an próiseas chun infheistíocht atá inbhuanaithe ó thaobh an chomhshaoil de a shainaithint, lena áirithiú nach ndéanfar an margadh aonair a shaobhadh trí léirmhínithe éagsúla ar an gcoincheap sin ar fud na mBallstát. Tá an togra seo comhsheasmhach le forálacha beartais eile i réimse beartais an mhargaidh aonair agus na margaí airgeadais, toisc nach gcuirtear isteach leis ar aon fhoráil atá ann cheana ach go bhfágann sé gur féidir le forálacha dlíthiúla atá ann cheana agus cinn amach anseo leas a bhaint as coincheap coiteann na hinfheistíochta atá inbhuanaithe ó thaobh an chomhshaoil de agus tógáil air sa todhchaí. Níl aon difríochtaí idir é agus forálacha beartais eile maidir leis an margadh aonair ná níl sé ar neamhréir leo. • Comhsheasmhacht le beartais eile de chuid an Aontais Comhlánaítear leis an togra beartais AE atá ann cheana i dtaobh an chomhshaoil agus na haeráide. Leis an gcomhthuiscint ar cad is infheistíocht ann atá inbhuanaithe ó thaobh an chomhshaoil de, comhlánófar beartais chomhshaoil AE atá ann cheana trí phointe tagartha a sholáthar ar féidir leo a úsáid sa todhchaí ionas go bhforbrófar na beartais sin ar shlí níos comhsheasmhaí ar fud an Aontais. Tógtar leis an togra ar bheartais atá ann cheana agus baintear leas as na coincheapa a forbraíodh faoi na beartais sin chun comhsheasmhacht a áirithiú. Tógtar leis ar na coincheapa a forbraíodh faoin 7ú Clár Gníomhaíochta Comhshaoil, faoin gCreat-Treoir Uisce, faoin bPlean Gníomhaíochta don Gheilleagar Ciorclach, faoin Treoir maidir le hAstaíochtaí Tionsclaíocha amhail nuair a dhéantar tagairt do Chlár Oibre 2030 don Fhorbairt Inbhuanaithe, don Rialachán Éicilipéad, don Aicmiú Staidrimh ar Ghníomhaíochtaí Eacnamaíocha sa Chomhphobal Eorpach (NACE), d'Aicmiú na nGníomhaíochtaí agus an Chaiteachais maidir le Cosaint an Chomhshaoil (CEPA) agus d'Aicmiú na nGníomhaíochtaí Bainistithe Acmhainní (CReMA). 2. BUNÚS DLÍ, COIMHDEACHT AGUS COMHRÉIREACHT • Bunús dlí In Airteagal 114 den Chonradh ar Fheidhmiú an Aontais Eorpaigh (CFAE), tugtar do Pharlaimint na hEorpa agus don Chomhairle an inniúlacht chun bearta a ghlacadh ar mhaithe le comhfhogasú na bhforálacha reachtaíochta nó rialúcháin nó riaracháin atá ceaptha sna Ballstáit a bhaineann le bunú agus feidhmiú an mhargaidh inmheánaigh. Faoi Airteagal 114 CFAE, cuirtear ar chumas AE bearta a dhéanamh chun fáil réidh le constaicí atá ann faoi láthair ar fheidhmiú na saoirsí bunúsacha agus na constaicí sin a chosc ó theacht chun cinn, lena náirítear iad siúd a fhágann é deacair ag oibreoirí eacnamaíocha, lena náirítear infheisteoirí, leas iomlán a bhaint as sochair an mhargaidh inmheánaigh.

Faoi láthair bíonn léirmhínithe difriúla ag na Ballstáit maidir le cad is infheistíocht inbhuanaithe ann. Tá scéimeanna lipéadaithe nó tionscnaimh faoi stiúir an mhargaidh i bhfeidhm ag roinnt Ballstát chun a chinneadh cad atá cáilithe mar infheistíocht ghlas chun críocha infheistíochta; i gcás Ballstáit eile níl aon riail i bhfeidhm ach is dócha go ndéanfaidh siad reachtaíocht sa réimse sin ar bhonn a gcuid sainmhínithe féin ar infheistíocht inbhuanaithe. Fágann lipéid náisiúnta atá bunaithe ar chritéir éagsúla maidir leis na gníomhaíochtaí eacnamaíocha a cháilíonn mar chinn atá inbhuanaithe ó thaobh an chomhshaoil de go mbíonn deacracht ag infheisteoirí infheistíochtaí glasa a chur i gcomparáid le chéile, rud a fhágann go mbíonn drogall orthu infheistíocht a dhéanamh thar theorainneacha. Ina theannta sin, is ualach iad na héagsúlachtaí atá ann cheana ar oibreoirí eacnamaíocha nach mór dóibh caighdeáin éagsúla a chomhlíonadh i mBallstáit éagsúla. Chun dul i ngleic leis na héagsúlachtaí atá ann cheana agus chun cosc a chur ar aon bhacainní breise ar an margadh inmheánach ó theacht chun cinn, bunaítear leis an togra seo sainmhíniú caighdeánach ar leibhéal AE ar cad a cháilíonn mar ghníomhaíocht atá inbhuanaithe ó thaobh an chomhshaoil de chun críocha infheistíochta. Is é is cuspóir don togra seo caighdeánú ar fud an Aontais a dhéanamh ar choincheap na hinfheistíochta atá inbhuanaithe ó thaobh an chomhshaoil de, rud a éascóidh don infheistíocht i ngníomhaíochtaí eacnamaíocha atá inbhuanaithe ó thaobh an chomhshaoil de, ar an leibhéal náisiúnta agus i mbreis is tír AE amháin. Ina theannta sin, fágfaidh an coincheap caighdeánaithe gur fusa a bheidh sé ag oibreoirí eacnamaíocha infheistíocht ó thar lear a mhealladh. In Airteagal 114 CFAE, soláthraítear an bunús dlí ar ar féidir le AE an togra seo a ghlacadh, ós rud é gurb é is cuspóir dó éascú don infheistíocht ar fud AE i ngníomhaíochtaí eacnamaíocha inbhuanaithe, beag beann ar theorainneacha náisiúnta. • Coimhdeacht (maidir le hinniúlacht neamheisiach) Comhlíonann an togra seo prionsabal na coimhdeachta a leagtar síos in Airteagal 5 den Chonradh ar an Aontas Eorpach (CAE). Sonraítear sa phrionsabal sin nach féidir beart a dhéanamh ar leibhéal AE ach amháin mura féidir na haidhmeanna atá beartaithe a bhaint amach ar leibhéal níos ísle. An easpa soiléire atá ann faoi láthair maidir le cad is gníomhaíocht eacnamaíoch ann atá inbhuanaithe ó thaobh an chomhshaoil de, d'fhéadfadh sí dul in olcas má dhéanann na Ballstáit iarracht beart a dhéanamh sa réimse sin i gcomhthreo, gan chomhordú. Mar gheall ar na gealltanais a bhaineann le spriocanna beartais comhshaoil agus aeráide ar an leibhéal idirnáisiúnta (mar shampla, Comhaontú Pháras) agus ar leibhéal AE, is dócha go mbreathnóidh níos mó agus níos mó Ballstáit isteach sa rogha i dtaobh lipéid a thabhairt isteach i gcomhair táirgí airgeadais inbhuanaithe, agus iad ag baint leas as a gcuid tacsanomaíochtaí saincheaptha féin. D'fhágfadh sé sin go gcuirfí in olcas na bacainní náisiúnta ar fheidhmiú na margaí caipitil chun cistí a thiomsú i gcomhair tionscadail inbhuanaithe. Trí éagsúlú a dhéanamh ar chórais aicmithe chuirfí le hilroinnt an mhargaidh agus thiocfadh fadhbanna iomaíochta chun cinn, rud a d'fhágfadh níos deacra agus níos costasaí ag infheisteoirí é tuiscint a fháil ar cad atá inbhuanaithe agus cad nach bhfuil. Ba cheart, dá bhrí sin, caighdeánú ar leibhéal AE a dhéanamh ar na critéir chun a chinneadh cad is gníomhaíocht inbhuanaithe ann chun críocha infheistíochta. Ina dhiaidh sin, ba cheart córas aicmithe AE aonfhoirmeach a bhunú trí phróiseas a mbeadh na páirtithe leasmhara ábhartha go léir páirteach ann. Fágfaidh sé sin gur fusa a bheidh sé d'oibreoirí eacnamaíocha caipiteal a mhealladh i gcomhair infheistíocht inbhuanaithe ó gach cearn de AE. Beidh sé ina chéad chéim i dtreo dul i ngleic leis an 'snas glas' agus is fusa a bheidh sé d'infheisteoirí na critéir a chuirtear i bhfeidhm agus táirge airgeadais á aicmiú mar cheann 'glas' nó inbhuanaithe a shainaithint. Dá bhrí sin, tá an togra ceaptha chun dul i ngleic leis na heasnaimh atá sa chreat dlíthiúil atá ann cheana trí chritéir chaighdeánacha a bhunú chun na hinfheistíochtaí atá inbhuanaithe ó thaobh an chomhshaoil de a chinneadh. Tá beart ar leibhéal AE níos éifeachtaí chun aonfhoirmeacht agus deimhneacht dhlíthiúil a ráthú maidir le saoirsí an Chonartha a fheidhmiú. • Comhréireacht Comhlíonann an togra seo prionsabal na comhréireachta a leagtar amach in Airteagal 5 CAE. Leis na bearta atá beartaithe, cruthaítear dreasachtaí chun infheistíocht a dhéanamh i ngníomhaíochtaí glasa gan pionós a ghearradh ar infheistíochtaí eile. Tá gá leo chun nithe a shoiléiriú d'infheisteoirí trí chaighdeánú a dhéanamh ar leibhéal AE ar na critéir a úsáidtear chun inbhuanaitheacht comhshaoil infheistíochta a chinneadh. Trí chritéir chaighdeánacha a sholáthar, is fusa a bheidh sé d'infheisteoirí an inbhuanaitheacht chomhshaoil choibhneasta a bhaineann le hinfheistíocht áirithe a shainaithint, agus infheistíochtaí a chur i gcomparáid le chéile ar an leibhéal náisiúnta agus ar fud na mBallstát araon. Tá an togra ceaptha chun dul i ngleic le héagsúlacht na dtacsanomaíochtaí náisiúnta agus na dtionscnamh margadhbhunaithe atá ann cheana ar an leibhéal náisiúnta, chun dul i ngleic le baol i dtaobh 'snas glas', chun gur fusa a bheidh sé d'oibreoirí eacnamaíocha cistí a thiomsú le haghaidh gníomhaíochtaí thar theorainneacha atá inbhuanaithe ó thaobh an chomhshaoil de, agus iarracht a dhéanamh cothrom iomaíochta a bhunú do gach rannpháirtí sa mhargadh. Maidir leis na costais a bhaineann le comhchuibhiú den sórt sin i gcás rannpháirtithe sa mhargadh airgeadais, tugtar isteach leis an togra oibleagáid nochta ina gcás siúd a thairgeann táirgí airgeadais a mhaíonn siad atá inbhuanaithe ó thaobh an chomhshaoil de, agus ina gcás siúd amháin. Ní bheidh feidhm aige go dtí go mbeidh córas aicmithe AE forbartha. Thairis sin, leis an gcur chuige atá á ghlacadh sa togra seo soláthraítear dóthain solúbthachta do na Ballstáit chun cinneadh a dhéanamh maidir le sonraí sonracha na lipéad náisiúnta, amhail solúbthacht do rannpháirtithe sa mhargadh airgeadais maidir lena mhéid a gcuimsítear sa táirge airgeadais arna thairiscint sócmhainní a mheastar atá inbhuanaithe ó thaobh an chomhshaoil de faoi chóras aicmithe AE. Dá réir sin, ní théann an togra níos faide ná mar is gá chun dul i ngleic leis na saincheisteanna ar leibhéal AE. • An rogha ionstraime Tá an togra seo ceaptha chun caighdeánú a dhéanamh ar an mbealach a gcinntear inbhuanaitheacht comhshaoil infheistíochta, trí chritéir a leagan síos, ar critéir iad nach mór d'infheistíocht den sórt sin a chomhlíonadh, chun cineálacha cur chuige náisiúnta difriúla a sheachaint. D'fhágfadh rogha dhifriúil ionstraime, amhail beart neamhreachtach nó treoir lena soláthrófaí comhchuibhiú íosta, an rogha ag na Ballstáit infheistíocht atá inbhuanaithe ó thaobh an chomhshaoil de a shainmhíniú ar bhonn aicmithe éagsúla ar ghníomhaíochtaí eacnamaíocha. D'fhéadfadh an rogha sin an margadh aonair a fhágáil níos ilroinnte agus d'fhágfadh sé go ndéanfaí táirgí airgeadais ag a bhfuil drochfheidhmíocht chomhshaoil a lipéadú fós mar chinn atá 'inbhuanaithe ó thaobh an chomhshaoil de'. Áirithítear leis an togra seo, i gcás rannpháirtithe sa mhargadh airgeadais a thairgeann táirgí airgeadais i gcáil infheistíochtaí atá inbhuanaithe ó thaobh an chomhshaoil de nó i gcáil infheistíochtaí a bhfuil saintréithe den chineál céanna acu, go gcuirfidh siad in iúl go soiléir d'infheisteoirí cén fáth gur féidir a mheas gur táirgí iad atá inbhuanaithe ó thaobh an chomhshaoil de, ag tógáil ar chritéir aonfhoirmeacha arna mbunú ar leibhéal AE. Tá gá le rialachán is infheidhme go díreach, lena soláthraítear comhchuibhiú iomlán, chun na cuspóirí beartais sin a bhaint amach. Dá bhrí sin is é rialachán an bealach is fearr chun comhchuibhiú iomlán a bhaint amach, éagsúlachtaí a sheachaint agus soiléire níos fearr a áirithiú do rannpháirtithe sa mhargadh ar an gcaoi sin. 3. TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR • Comhairliúcháin leis na páirtithe leasmhara Bailíodh tuairimí de chuid na bpáirtithe leasmhara trí chomhairliúchán poiblí i ndáil leis an Tuarascáil Eatramhach ón Sainghrúpa Ardleibhéil maidir le maoiniú inbhuanaithe, agus trí agallaimh spriocdhírithe a chur ar institiúidí airgeadais, arna seoladh ag an gCoimisiún. Iarradh ar pháirtithe leasmhara cad ba cheart a chumhdach le tacsanomaíocht AE, cibé ar mheas siad go bhfuil gá le hidirghabháil rialála nó nach bhfuil, agus cén raon feidhme is ceart a bheith ag tacsanomaíocht AE i dtosach. Féadfar achoimre a dhéanamh ar na tuairimí a bailíodh ar na trí théama sin mar seo a leanas: ·Idirghabháil rialála de chuid AE – bhí formhór na bhfreagróirí i bhfabhar tacsanomaíocht a fhorbairt (i.e. aicmiú ar ghníomhaíochtaí eacnamaíocha inbhuanaithe) ar leibhéal AE. Dúirt a lán acu gur cheart go dtógfaí le tacsanomaíocht AE ar chreataí idirnáisiúnta atá ann cheana féin (e.g. spriocanna forbartha inbhuanaithe NA) agus ar aicmithe idirnáisiúnta atá ann cheana (e.g. an obair a dhéantar faoin Tionscnamh um Bannaí Aeráide, Eurosif, an Tascfhórsa ar Nochtadh Airgeadais a bhaineann leis an Aeráid etc.) nó ar a laghad go nglacfaí san áireamh inti iad. ·Raon feidhme – thug tromlach na bhfreagróirí le fios gur cheart go gcumhdófaí i dtacsanomaíocht AE faoi dheireadh gach cuspóir inbhuanaitheachta (comhshaoil agus sóisialta). Bhí roinnt freagróirí i bhfabhar cur chuige céim ar chéim ag tosú leis an gcomhshaol. ·Leibhéal mionsonraí – cuireadh tuairimí difriúla in iúl maidir leis an leibhéal mionsonraithe is ceart a bheadh ag tacsanomaíocht AE. Cé go raibh an tionscal airgeadais i bhfabhar tacsanomaíocht neamh-fhorordaitheach tríd is tríd, b'fhearr le páirtithe leasmhara eile (daoine príobháideacha agus an tsochaí shibhialta) tacsanomaíocht ní ba mhionsonraithe, ina soláthrófaí sainmhínithe soiléire agus critéir (intomhaiste).

Tá an togra ón gCoimisiún i gcomhréir tríd is tríd le tuairimí na bpáirtithe leasmhara sa mhéid is: i) go leagtar amach ann critéir aonfhoirmeacha agus próiseas soiléir chun tacsanomaíocht a bhunú, i ngníomh atá ceangailteach ó thaobh dlí de, i leith gníomhaíochtaí atá inbhuanaithe ó thaobh an chomhshaoil de, ar bhonn cuspóirí comhshaoil; ii) go náirithítear leis go dtógfar tacsanomaíocht AE ar chreataí idirnáisiúnta atá ann cheana agus go mbeidh sí mionsonraithe a dóthain chun an bunús a thabhairt do theanga choitianta, uathúil ar an inbhuanaitheacht; iii) go ndéantar foráil ann maidir le clásal athbhreithnithe lena bhféadfadh sé go gcumhdófaí cuspóirí sóisialta freisin. Ba cheart dul i ngleic ar an gcaoi sin leis an ilroinnt atá ann faoi láthair agus an tsoiléire is gá a thabhairt d'infheisteoirí maidir le cad is gníomhaíochtaí eacnamaíocha ann atá inbhuanaithe ó thaobh an chomhshaoil de. • Bailiú agus úsáid saineolais Tá an togra tógtha ar an tuarascáil deiridh ón Sainghrúpa Ardleibhéil maidir le maoiniú inbhuanaithe ina moltar go ndéanfaí tacsanomaíocht choiteann inbhuanaitheachta a bhunú agus a chothabháil ar leibhéal AE. De réir na tuarascála sin, ba cheart an méid seo a leanas a bheith amhlaidh maidir leis an aicmiú comhroinnte AE sin ar ghníomhaíochtaí inbhuanaithe: ·bheadh sé ailínithe leis na spriocanna beartais phoiblí atá dearbhaithe ag AE, lena náirítear cur chun feidhme Chomhaontú Pháras, na spriocanna forbartha inbhuanaithe; ·thabharfaí treoir leis do rannpháirtithe sa mhargadh caipitil maidir le hábharthacht gníomhaíochtaí sonracha nó le hábharthacht an rannchuidiú a thugtar leo; ·ba cheart saor-rochtain a bheith ar pharaiméadair na tacsanomaíochta agus na sonraí is bonn leo, agus ba cheart iad a fhorbairt trí phróiseas ilpháirtithe leasmhara ionas go náiritheofar tacaíocht an mhargaidh; ·ba cheart gur uirlis é atá ag teacht chun cinn. Tá an eolaíocht a bhaineann leis an inbhuanaitheacht dinimiciúil agus tá sí ag teacht chun cinn, agus is amhlaidh atá freisin i gcás ionchais shóisialta agus i gcás na riachtanas a bhíonn ag infheisteoirí agus ag an margadh. Dá bhrí sin, ba cheart a mheas go léirítear sa tacsanomaíocht an teolas is fearr atá againn faoi láthair, agus beidh gá le hathbhreithniú leanúnach a dhéanamh uirthi. Ina theannta sin, tógtar leis an togra ar staidéar 'Sainmhíniú a thabhairt ar "glas" i gcomhthéacs maoiniú glas' a choimisiúnaigh an Coimisiún in 2017 ina gcuirtear i láthair: ·forbhreathnú agus anailís ar iarrachtaí ar fud an domhain chun sainmhíniú a thabhairt ar 'glas' i gcomhthéacs bannaí glasa, iasachtú glas agus cothromas liostaithe glas; ·na modhanna agus an raon feidhme chun sócmhainní agus gníomhaíochtaí 'glasa' a aithint trí shainmhínithe coincheapúla, tacsanomaíochtaí, modheolaíochtaí rátálacha agus sásraí eile; ·liosta sainmhínithe ar 'glas' a bhfuil fáil orthu, tuairiscí agus measúnuithe ar shainmhínithe roghnaithe, chomh maith le comparáid idir tacsanomaíochtaí earnálacha 'glasa' atá ar fáil. Leis an togra seo, seoltar próiseas diaidh ar ndiaidh chun córas aicmithe AE a bhunú, a bhfuil réimse leathan páirtithe leasmhara páirteach ann a bhfuil an teolas agus an saineolas ábhartha acu. Mar chéad chéim, leagtar amach sa togra seo an creat chun critéir aonfhoirmeacha a bhunú lena léiriú cén uair is féidir a mheas go bhfuil gníomhaíocht eacnamaíoch inbhuanaithe ó thaobh an chomhshaoil de. Ina dhiaidh sin, sainaithneoidh an Coimisiún na gníomhaíochtaí a cháileoidh mar chinn inbhuanaithe agus é ag tarraingt ar chomhairle theicniúil ó ardán maidir le maoiniú inbhuanaithe, ar ardán saineolaithe é. Léirítear leis an gcur chuige sin go bhfuil eolas ar thionchar ar an gcomhshaol agus saineolas sa réimse sin ag forbairt go tapa. Dá bhrí sin ní mór an creat dlíthiúil a bheith solúbtha i gcónaí, ionas gur féidir é a thabhairt cothrom le dáta nuair is gá i bhfianaise forbairtí eolaíochta, teicneolaíochta agus margaidh amach anseo. Ar an dara dul síos, cuirtear san áireamh sa togra seo an tardleibhéal castachta agus mionsonraithe atá i gceist, agus, dá bhrí sin, an tardleibhéal acmhainní atá ag teastáil; fágann an tardleibhéal sin nach mór aicmiú AE a fhorbairt de réir a chéile, ag tosú leis na réimsí comhshaoil sin ina bhfuil an gá is práinní le beart agus a bhfuil níos mó eolais ann orthu. • Measúnú tionchair Cuirtear san áireamh leis an togra na tuairimí (an tuairim dhearfach a raibh cuntair áirithe ag dul léi a heisíodh an 14 Bealtaine 2018 agus an dá thuairim dhiúltacha roimhe sin) a d'eisigh an Bord um Ghrinnscrúdú Rialála. Sa togra agus sa mheasúnú tionchair athbhreithnithe, tugtar aghaidh ar na barúlacha ón mBord um Ghrinnscrúdú Rialála, a bhain de thátal sna tuairimí uaidh gur ghá coigeartuithe a dhéanamh roimh leanúint ar aghaidh a thuilleadh leis an tionscnamh seo. Bhí na barúlacha a fuarthas mar chuid den tríú tuairim dhearfach dírithe ar an méid seo a leanas: ·soiléire a áirithiú maidir le feidhmiú a dhéanamh ar na coincheapa i dtaobh 'gan dochar a dhéanamh' agus 'rannchuidiú go mór leis an hinbhuanaitheacht'; ·a áirithiú go náirítear sa chreat faireacháin agus meastóireachta saincheisteanna agus rioscaí nach mór a chur san áireamh agus na critéir scagtha theicniúla á bhforbairt; ·an chomhbhabhtáil idir costas agus tairbhe a dhéanamh níos trédhearcaí agus comparáid á déanamh idir roghanna Tugadh aghaidh ar na hábhair imní sin sa leagan deireanach athbhreithnithe den mheasúnú tionchair.

Tugadh aghaidh go hiomlán ar na barúlacha a fuarthas ón mBord um Ghrinnscrúdú Rialála roimhe sin sa togra agus sa mheasúnú tionchair athbhreithnithe a ghabhann leis agus is féidir iad a ghrúpáil ina dtrí mhór-réimse ábhar imní: Ar dtús, agus ar bhonn níos ginearálta, mhol an Bord um Ghrinnscrúdú Rialála gur cheart míniú níos fearr a thabhairt sa mheasúnú tionchair ar raon feidhme, seicheamhú agus comhleanúnachas na mbeart éagsúil, lena náirítear an tacsanomaíocht agus an bhaint atá aici leis na tograí eile. Mar sin, baineadh tairbhe sa leagan deiridh den mheasúnú tionchair as na feabhsúcháin seo a leanas: ·rinneadh cur síos níos fearr ar úsáid na tacsanomaíochta faoi láthair agus a húsáid fhéideartha sa todhchaí, chomh maith leis an gcaoi a ndéanfaí feidhmiú uirthi; ·soiléiríodh go ndéanfaí measúnú tionchair ar chineál agus méid na gcostas ar pháirtithe leasmhara sula nglacfaí gach gníomh tarmligthe lena mbunófar critéir scagtha theicniúla; ·míníodh an chomhsheasmhacht agus an chomhlántacht le reachtaíocht agus beartais AE atá ann cheana i réimsí eile (e.g. an comhshaol agus an aeráid, fuinneamh, iompar); ·míníodh an seicheamhú agus na hidirghníomhaíochtaí idir 'tacsanomaíocht chomhshaoil' agus 'tacsanomaíocht shóisialta'; ·soiléiríodh an chaoi a leathnófaí an tacsanomaíocht agus a dtabharfaí cothrom le dáta í le himeacht ama rinneadh meastachán ar na costais riaracháin ghaolmhara; ·soiléiríodh conas a chuirfí na comhreachtóirí ar an eolas agus a mbeidís páirteach ar feadh fhorbairt na gcritéar scagtha teicniúil. Ar an dara dul síos, agus ar bhonn níos sonraí, léirigh an Bord um Ghrinnscrúdú Rialála imní maidir le húsáid láithreach na tacsanomaíochta agus na rioscaí a bhaineann le húsáid den sórt sin a bheith éigeantach i gcás rannpháirtithe sa mhargadh airgeadais sula mbeidh an tacsanomaíocht sách cobhsaí agus sách aibí. Sa téacs dlíthiúil atá beartaithe, atá bunaithe ar an measúnú tionchair deiridh athbhreithnithe, téitear i ngleic leis an ábhar imní sin mar seo a leanas: ·Áirithítear le roinnt forálacha sa togra seo nach núsáidfear an tacsanomaíocht go dtí go mbeidh sí cobhsaí agus aibí, chun costais dhíréireacha ar rannpháirtithe sa mhargadh airgeadais a sheachaint. Is é an aidhm atá leis na coimircí sin nach mbainfear úsáid as an tacsanomaíocht go dtí go mbeidh deireadh tagtha le próiseas comhairliúcháin le páirtithe leasmhara trínar cruthaíodh meon tacaíochta agus tuiscint mhaith ar an gcoincheap: –Leagtar síos in Airteagal 18 go dtiocfaidh an chuid oibríochtúil den rialachán seo (airteagal 3 go hairteagal 12) i bhfeidhm sé mhí tar éis theacht i bhfeidhm na ngníomhartha tarmligthe. Fágann sé sin nach gceanglófar ar rannpháirtithe sa mhargadh airgeadais na critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de a chur i bhfeidhm go dtí go mbeidh dóthain ama acu chun ullmhúchán a dhéanamh i gcomhair na rialacha agus a gcur i bhfeidhm agus chun dul i dtaithí orthu. –I gcás rannpháirtithe sa mhargadh airgeadais a mhargaíonn táirgí airgeadais i gcáil cinn atá inbhuanaithe ó thaobh an chomhshaoil de, ceanglófar orthu nochtadh iomchuí a sholáthar. Áirithítear leis an togra seo, áfach, go bhfuil oibleagáidí nochta ábhartha den chineál nach gcuirfear ualach neamhréireach leo ar rannpháirtithe ábhartha sa mhargadh airgeadais. Ceanglaítear in Airteagal 4 go nochtfar an bealach agus a mhéid ina gcuirtear san áireamh i bpróisis chinnteoireachta i dtaobh na hinfheistíochta na critéir lena gcinntear inbhuanaitheacht infheistíochta ó thaobh an chomhshaoil de, mar a leagtar amach sa tacsanomaíocht. Sonrófar sna gníomhartha tarmligthe raon feidhme cruinn na hoibleagáide nochta sin, bunaithe ar mheasúnú tionchair críochnúil. –Beidh riarthóirí tagarmharcanna i leith tionchar ísealcharbóin agus dea-thionchar i dtaobh carbóin in ann a gcuid modheolaíochtaí féin agus na hoibleagáidí nochta gaolmhara a dhearadh gan é a bheith d'oibleagáid orthu an tacsanomaíocht a úsáid, rud nach mbeidh inti ach foinse thagartha i dtaobh sócmhainní foluiteacha an tagarmhairc a roghnú. Ar an tríú dul síos, bhí imní ar an mBord um Ghrinnscrúdú Rialála faoin gcaoi a ndéanfar feidhmiú ar na sé chuspóir comhshaoil de chuid na tacsanomaíochta, mar a leagtar amach iad in airteagal 5, go háirithe maidir leis an gcoincheap i dtaobh 'gan dochar a dhéanamh' agus an idirghníomhaíocht idir é agus reachtaíocht an Aontais atá ann cheana, chomh maith leis an gcoincheap i dtaobh 'rannchuidiú go mór leis an hinbhuanaitheacht'. B'ábhar imní gaolmhar iad saincheisteanna féideartha a bhaineann le saobhadh iomaíochta nuair a bhíonn critéir ilchineálacha á leagan síos i leith fo-earnálacha éagsúla. Léiríodh na hábhair imní sin sa mheasúnú tionchair agus tugtar aghaidh orthu sa téacs dlíthiúil mar seo a leanas: ·Leagtar béim air sna haithrisí go ndéanfar measúnú tionchair críochnúil ar na gníomhartha tarmligthe lena gcinnfear na critéir scagtha theicniúla i leith gach ceann de na sé chuspóir comhshaoil. Leagtar amach sa chumhachtú don Choimisiún go dtabharfar aghaidh le chéile ar an dá shraith critéar – iad siúd a chomhlíonann an ceanglas i dtaobh 'gan dochar a dhéanamh' agus iad siúd lena gcinntear 'rannchuidiú mór leis an hinbhuanaitheacht' i gcás gníomhaíochta – i ngníomhartha tarmligthe aonair i leith gach ceann de na sé chuspóir. ·Ceanglaítear in Airteagal 14(1)(d) go gcuirfear san áireamh i bhforbairt na gcritéar scagtha teicniúil aon reachtaíocht ábhartha AE atá ann cheana. ·Ceanglaítear in Airteagal 14(1)(h) go nadmhófar sna critéir scagtha theicniúla an riosca go mbeadh sócmhainní tréigthe i gceist agus an tionchar a d'fhéadfadh a bheith ag na bearta atá beartaithe ar leachtacht an mhargaidh. Déanfar na rioscaí sin, chomh maith le haon rioscaí a d'fhéadfadh a bheith ann i ndáil le dreasachtaí neamhréireacha a sholáthar, a mheasúnú go dian agus na critéir scagtha theicniúla á bhforbairt mar chuid de na gníomhartha tarmligthe, a bhfuil cur síos orthu in airteagal 14. ·Leagtar amach in Airteagal 14(1)(i) go bhforbrófar cuspóirí na ngníomhartha tarmligthe ina gceann is ina gceann, i leith na nearnálacha ábhartha go léir, ionas nach ndéanfar iomaíocht a shaobhadh. Tacaítear leis an bhforáil sin le hAithris 27. ·Déantar foráil in Airteagal 18 maidir le cosaintí breise i leith úsáid na tacsanomaíochta ag rannpháirtithe sa mhargadh airgeadais agus cur i bhfeidhm na bhforálacha oibriúcháin sa rialachán seo á chur siar. Áirithítear leis sin nach bhforchuirfear oibleagáidí breise ar rannpháirtithe sa mhargadh airgeadais go dtí go mbeidh soiléire leordhóthanach ann ar ábhar na tacsanomaíochta agus ar a comhlíonadh. Tá an togra i gcomhréir le conclúidí an mheasúnaithe tionchair ar an rogha thosaíochta.

Is iad seo na roghanna ginearálta beartais a imscrúdaíodh sa mheasúnú tionchair: ·gan aon bheart AE (Rogha 1) ·Tacsanomaíocht chomhshaoil AE ina mbeidh meánleibhéal mionsonraithe (Rogha 2) ·Tacsanomaíocht chomhshaoil AE ina mbeidh ardleibhéal mionsonraithe (Rogha 3) Faoin gcéad rogha, is dócha go ndéanfar forbairt bhreise ar thionscnaimh atá faoi stiúir an mhargaidh nó tionscnaimh mhargadhbhunaithe a bhfuil raonta feidhme éagsúla acu agus go mbeidh siad san iomaíocht le haicmithe arna bhforbairt ag comhlachtaí poiblí sa todhchaí (e.g. BEI) agus dá bhrí sin ní thiocfaidh aon chóras aicmithe comhleanúnach, aonchiallach ar ghníomhaíochtaí inbhuanaithe chun cinn sa mheántréimhse nó san fhadtréimhse. Is dócha go gcuirfear srian leis sin ar an bhféidearthacht i dtaobh sreafaí caipitil a atreorú chuig spriocanna inbhuanaitheachta. Déantar foráil le Rogha 2, ar an lámh eile, maidir le sé cinn de chuspóirí comhshaoil AE a shainaithint agus maidir le sainaithint agus aicmiú a dhéanamh ar ghníomhaíochtaí eacnamaíocha (arna ngrúpáil de réir macra-earnálacha, earnálacha agus fo-earnálacha) a rannchuidíonn go soiléir le haon cheann acu. De cheal critéir scagtha theicniúla mionsonraithe, áfach, tá amhras ann faoi (i) cé chomh 'glas' is atá an tacsanomaíocht faoi rogha 2 i ndáiríre (mar go bhféadfadh sí a bheith i bhfabhar gníomhaíochtaí eacnamaíocha i bhfo-earnáil arna sainiú mar chinn atá 'glas' fiú má tá drochfheidhmíocht chomhshaoil i gceist leo) agus (ii) cén rannchuidiú atá ann i leith cuspóir comhshaoil áirithe de chuid AE (e.g. de cheal tionchair intomhaiste is deacra é freisin sonraí a bhailiú agus faireachán a dhéanamh orthu). Is í Rogha 3 – lena ndéantar foráil ina ionad sin maidir le forbairt critéar scagtha teicniúil a bhaineann go sonrach le fo-earnálacha agus leis an gcuspóir comhshaoil de chuid AE lena rannchuidíonn na fo-earnálacha – an rogha thosaíochta toisc go soláthraítear soiléire iomlán ar na gníomhaíochtaí atá inbhuanaithe ó thaobh an chomhshaoil de tríd an gceann is fearr a fháil freisin ar na príomheasnaimh a sainaithníodh faoin tacsanomaíocht nach bhfuil chomh mionsonraithe céanna (Rogha 2). I dtéarmaí tionchar eacnamaíoch, chuideodh aicmiú aonfhoirmeach ar leibhéal AE lena chinneadh cad iad na gníomhaíochtaí is féidir a mheas mar chinn inbhuanaithe agus comharthaí iomchuí a chur chuig gníomhaithe eacnamaíocha, mar go ndéanfadh sé cuspóirí beartais AE a 'aistriú' isteach i dtreoir inláimhsithe chun na tionscadail ábhartha nó na hinfheistíochtaí ábhartha a shainaithint. Dá bhrí sin, d'fhéadfadh sé cabhrú le tuilleadh sreafaí caipitil a threorú chuig infheistíochtaí inbhuanaithe. Is céad chéim thábhachtach é an rialachán seo chun soiléire a thabhairt maidir le cad is infheistíocht inbhuanaithe ann, ach déanfar an tacsanomaíocht féin a fhorbairt trí bhíthin gníomhartha tarmligthe. Braitheann an tionchar ar pháirtithe leasmhara ar úsáidí deiridh na tacsanomaíochta agus ar mhionsonraí na tacsanomaíochta. I dtéarmaí costas, thógfadh sé am agus acmhainní tacsanomaíocht den sórt sin a fhorbairt, rud a mbeidh tionchar aige freisin ar bhuiséad AE (féach an roinn faoi impleachtaí buiséadacha thíos). I dtéarmaí tionchar ar an gcomhshaol, meastar gur tionchar dearfach neamhdhíreach ar an gcomhshaol a bheidh ag tacsanomaíocht AE in AE nuair a bheidh sí ag feidhmiú. Trí shoiléire a thabhairt maidir le cad atá 'glas', d'éascódh sé infheistíochtaí i dtionscadail agus sócmhainní inbhuanaithe ar fud AE. Rannchuideodh sé sin le baint amach spriocanna comhshaoil AE, e.g. astaíochtaí gás ceaptha teasa a laghdú i gcomhréir le Comhaontú Pháras, agus dul i dtreo geilleagar ciorclach ina mbítear tíosach ar acmhainní. D'fhéadfadh na hinfheistíochtaí breise a eascraíonn as trédhearcacht mhéadaithe agus comhchuibhiú margaidh méadaithe cuidiú leis an athrú forleathan ó bhonn i dtreo na hinbhuanaitheachta a bheartaítear leis na beartais chomhshaoil atá ann cheana féin ar leibhéal AE agus ar leibhéal na mBallstát. Dá bhrí sin, bheadh infheistíochtaí in earnálacha glasa (e.g. fuinneamh in-athnuaite, éifeachtúlacht fuinnimh, bainistiú dramhaíola, athchóiriú comhshaoil) ina gcúis le sochair chomhshaoil láithreacha agus cinn fhadtéarmacha amhail leibhéil laghdaithe truaillithe (e.g. truailliú aeir, uisce agus ithreach) a mbeadh sochair shláinte ag gabháil leo, laghdú ar astaíochtaí gás ceaptha teasa lena ndéanfaí maolú ar an athrú contúirteach aeráide agus caomhnú agus feabhsú caipitil nádúrtha agus seirbhísí éiceachórais. I dtéarmaí tionchar sóisialta, toisc go bhfuil coimircí íosta sa togra, lena náirítear maidir le gnéithe sóisialta, féadfar a bheith ag súil le tionchar sóisialta íosta dearfach áirithe freisin. D'fhéadfaí a bheith ag súil le tionchar sóisialta ní ba thábhachtaí nuair a dhéanfar athbhreithniú ar an tionscnamh atá beartaithe chun cuspóirí sóisialta agus gníomhaíochtaí atá inbhuanaithe ó thaobh na gné sóisialta de a chumhdach faoi dheireadh i gcomhréir leis an gclásal athbhreithnithe. • Cearta bunúsacha Sa togra seo urramaítear na cearta bunúsacha agus cloítear leis na prionsabail a aithnítear i gCairt um Chearta Bunúsacha an Aontais Eorpaigh i bhfianaise na hoibleagáide nach mór an ghníomhaíocht eacnamaíoch a sainaithníodh atá inbhuanaithe ó thaobh an chomhshaoil de a dhéanamh agus roinnt coimircí íosta sóisialta agus rialachais á nurramú. 4. IMPLEACHTAÍ BUISÉADACHA Áirítear leis an togra airteagal maidir le hArdán maidir le Maoiniú Inbhuanaithe a chruthú. Cabhróidh an tArdán sin leis an gCoimisiún córas aicmithe AE a fhorbairt agus a thabhairt cothrom le dáta ar bhealach forchéimnitheach. Cuirfidh sé i gcrích cúraimí eile is gá chun cuspóirí an phlean gníomhaíochta maidir le maoiniú inbhuanaithe a bhaint amach, agus, go háirithe, cuirfidh sé comhairle ar an gCoimisiún maidir leis an ngá atá le leasú a dhéanamh ar an gcreat a leagtar amach leis an togra seo. Leagfar de chúram air freisin faireachán a dhéanamh ar shreafaí caipitil i dtreo infheistíocht inbhuanaithe agus tuairisciú go rialta don Choimisiún ina leith. Beidh ról lárnach ag na hÚdaráis Mhaoirseachta Eorpacha (na ÚMEnna) i ndáil le tacsanomaíocht inbhuanaitheachta AE a fhorbairt lena áirithiú go mbeidh sí inúsáidte ag institiúidí airgeadais, infheidhme maidir le táirgí airgeadais agus comhoiriúnach do reachtaíocht airgeadais AE. Beidh ról tábhachtach ag na ÚMEnna maidir lena áirithiú go bhforbrófar tacsanomaíocht inbhuanaitheachta AE sa chaoi is go mbeidh sí úsáideach i dtaca le hanailís a dhéanamh ar chásanna aeráide agus, ina dhiaidh sin, tástáil struis a dhéanamh i dtaobh na haeráide. Chun na cúraimí sin agus cúraimí eile a chur i gcrích, bheadh aon fhostaí lánaimseartha breise amháin ag teastáil ó gach údarás ó 2020 ar aghaidh tráth a meastar go dtiocfaidh forálacha éagsúla an togra i bhfeidhm. Ba cheart a thabhairt faoi deara go mbeidh aon éilimh bhuiséadacha ó na ÚMEnna fós faoi réir na sásraí cuntasachta agus iniúchóireachta uile arna gcur i bhfeidhm sna Rialacháin maidir leis na ÚMEnna i dtaca lena mbuiséid bhliantúla a ullmhú, a ghlacadh agus a fhorghníomhú. Ina theannta sin, ba iad Parlaimint na hEorpa agus an Chomhairle fós a d’údaródh an cinneadh bliantúil maidir leis an ranníocaíocht chothromaíochta ó AE leis na ÚMEnna agus maidir lena bpleananna bunaíochta (e.g. cinneadh ar an soláthar foirne) agus faoi réir urscaoileadh ó Pharlaimint na hEorpa ar mholadh ón gComhairle. Beidh dlúthbhaint ag an nGníomhaireacht Eorpach Comhshaoil (EEA) freisin leis an obair i leith maoiniú inbhuanaithe, go háirithe trí eolas teicniúil a sholáthar i réimsí éagsúla comhshaoil chun tacsanomaíocht inbhuanaitheachta AE a fhorbairt agus a chothabháil do gach saincheist a bhaineann leis an aeráid agus leis an gcomhshaol. Ina theannta sin, baileoidh agus soláthróidh EEA sonraí maidir le riachtanais infheistíochta agus sreafaí infheistíochta i mBallstáit AE mar chuid den Fhaireachlann maidir le Maoiniú Inbhuanaithe, agus cuirfidh sí comhairle ar Bhallstáit AE i dtaobh a straitéisí infheistíochta ísealcharbóin agus inbhuanaithe a fhorbairt. Chun na cúraimí sin agus cúraimí eile a chur i gcrích, theastódh beirt fhostaithe lánaimseartha bhreise ó EEA ó 2020 ar aghaidh. Beidh an Coimisiún Eorpach freagrach as an Ardán a bhainistiú (e.g. a chruinnithe agus cruinnithe de chuid aon fhoghrúpaí a eagrú, tuairisciú ar an toradh, tograí reachtacha a ullmhú, dul i gcomhairle leis na ÚMEnna agus le EEA, uirlis chomhoibritheach TF a chothabháil, saineolaithe a aisíoc, cúraimí rúnaíochta eile a chomhlíonadh, etc). Chun na cúraimí sin agus cúraimí eile a chur i gcrích, bheadh deichniúr fostaithe lánaimseartha ag teastáil ón gCoimisiún Eorpach ó 2020 ar aghaidh (8 AD agus 2 AST). Mínítear tionchar airgeadais agus buiséadach an togra seo go mion sa ráiteas airgeadais reachtach atá ag gabháil leis an togra seo. Ba cheart a thabhairt faoi deara go bhfuil an fhaisnéis a thugtar sa ráiteas airgeadais reachtach comhoiriúnach leis an togra maidir le creat airgeadais ilbhliantúil don tréimhse tar éis 2020. 5. EILIMINTÍ EILE • Pleananna cur chun feidhme, agus socruithe faireacháin, meastóireachta agus tuairiscithe

Forbrófar agus feidhmeofar na critéir aonfhoirmeacha chun na gníomhaíochtaí eacnamaíocha atá inbhuanaithe ó thaobh an chomhshaoil de a chinneadh trí ghníomhartha tarmligthe ina dhiaidh sin, lena saineofar na critéir scagtha theicniúla. Déanfar measúnú tionchair cuí ar na gníomhartha tarmligthe sin. I bhforbairt na gcritéar scagtha teicniúil, cuirfear san áireamh, go háirithe, a dtionchar ar an iomaíocht laistigh de thionscail agus idir tionscail, ar tháirgí agus margaí airgeadais glasa atá ann cheana, agus ar leachtacht i margaí airgeadais chomh maith le rioscaí féideartha i dtaobh dreasachtaí neamhréireacha a chur ar fáil. Tá foráil déanta maidir le faireachán agus tuairisciú gach trí bliana tar éis don Rialachán seo teacht i bhfeidhm. Tá an Coimisiún chun tuarascáil a fhoilsiú maidir le cur i bhfeidhm an Rialacháin seo, ina ndéanfar meastóireacht ar an dul chun cinn i ndáil lena chur chun feidhme i dtaobh critéir scagtha theicniúla a fhorbairt maidir le gníomhaíochtaí eacnamaíocha atá inbhuanaithe ó thaobh an chomhshaoil agus maidir leis an ngá a d'fhéadfadh a bheith le hathbhreithniú a dhéanamh ar na critéir a leagtar amach sa Rialachán seo lena bhreithniú go bhfuil gníomhaíocht eacnamaíoch inbhuanaithe ó thaobh an chomhshaoil de. Ba cheart don Choimisiún a mheas freisin an bhfuil sé iomchuí sásra fíoraithe a bhunú lena fhíorú go bhfuil comhlíonadh á dhéanamh ar chur i bhfeidhm na gcritéar chun inbhuanaitheacht chomhshaoil gníomhaíochta eacnamaíche a chinneadh. Ar deireadh, ba cheart don Choimisiún meastóireacht a dhéanamh i dtaobh an bhfuil sé iomchuí raon feidhme an Rialacháin seo a leathnú chun cuspóirí inbhuanaitheachta eile a chumhdach, go háirithe cuspóirí sóisialta, chomh maith le húsáid a bhaint as coincheapa coiteann na hinfheistíochta atá inbhuanaithe ó thaobh an chomhshaoil de i ndlí an Aontais, agus ar leibhéal na mBallstát. I gcás aon tograí reachtacha ón gCoimisiún sa todhchaí ina ndéanfar foráil maidir le húsáid cheangailteach a bhaint as aicmiú AE ar ghníomhaíochtaí atá inbhuanaithe ó thaobh an chomhshaoil de i réimsí breise, beidh siad faoi réir measúnuithe tionchair, i gcomhréir leis na prionsabail maidir le Rialáil Níos Fearr. Ceanglaítear ar an gCoimisiún an tuarascáil a chur ar aghaidh chuig Parlaimint na hEorpa agus chuig an gComhairle. Ceanglaítear ar an gCoimisiún tograí a dhéanamh chun an Rialachán seo a leasú de réir mar is iomchuí. • Míniúchán mionsonraithe ar fhorálacha sonracha an togra Leagtar amach in Airteagal 1 ábhar agus raon feidhme an Rialacháin seo. Bunaítear leis an togra seo an creat chun critéir aonfhoirmeacha a leagan amach chun inbhuanaitheacht chomhshaoil gníomhaíochta eacnamaíche a chinneadh, go heisiach chun críocha inbhuanaitheacht infheistíochta a chinneadh. Soláthraítear leis an togra seo an bunús chun inbhuanaitheacht chomhshaoil gníomhaíochtaí eacnamaíocha a chinneadh, seachas inbhuanaitheacht chomhshaoil gnólachtaí nó sócmhainní. Dá bhrí sin ní dhéantar comhchuibhiú leis ar an modheolaíocht chun inbhuanaitheacht chomhshaoil infheistíochta i gcuideachtaí ná i sócmhainní áirithe a chinneadh. Fágfaidh na critéir aonfhoirmeacha i leith gníomhaíochtaí atá inbhuanaithe ó thaobh an chomhshaoil de, áfach, gur féidir inbhuanaitheacht comhshaoil cuideachta áirithe a chinneadh, chun críocha infheistíochta. Mura ndéanann cuideachta ach gníomhaíochtaí atá inbhuanaithe ó thaobh an chomhshaoil de, measfar go bhfuil an infheistíocht sa chuideachta sin inbhuanaithe ó thaobh an chomhshaoil de. Dá bhrí sin, beidh sciar den chuideachta sin ina shócmhainn atá inbhuanaithe ó thaobh an chomhshaoil de. I gcás na gcuideachtaí sin a dhéanann roinnt gníomhaíochtaí agus nach bhfuil ach cuid acu inbhuanaithe ó thaobh an chomhshaoil de, is féidir go mbeidh méideanna éagsúla inbhuanaitheachta i dtaobh an chomhshaoil de i gceist leo, ar féidir iad a chinneadh, mar shampla, ar bhonn an chion den láimhdeachas a eascraíonn as gníomhaíochtaí inbhuanaithe i gcomparáid le gníomhaíochtaí eile. Breithneofar gur infheistíochtaí atá inbhuanaithe ó thaobh an chomhshaoil de is ea na sócmhainní a úsáidtear chun gníomhaíochtaí na cuideachta atá inbhuanaithe ó thaobh an chomhshaoil de a mhaoiniú, (e.g. cineálacha áirithe bannaí), agus na gníomhaíochtaí sin amháin, agus féadfaidh méid difriúil inbhuanaitheachta comhshaoil a bheith ag gabháil le sócmhainní eile. Is féidir inbhuanaitheacht comhshaoil a chinneadh ar an gcuma chéanna i gcás punanna infheistíochta ina bhfuil cuideachtaí éagsúla, rud a spreagfaidh infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de, gan pionós a chur ar infheistíochtaí i ngníomhaíochtaí eacnamaíocha eile ná dídhreasachtaí a chruthú ina leith. Tá feidhm ag an Rialachán seo maidir leis na Ballstáit agus leis an Aontas i gcomhthéacs ceanglais mhargaíochta le haghaidh gníomhaithe margaidh agus i gcomhthéacs tairiscint táirgí airgeadais nó bannaí corparáideacha a bhfuil cuspóirí comhshaoil á saothrú leo, go háirithe i gcomhthéacs an lipéadaithe. Ní leagtar síos lipéad do tháirgí airgeadais inbhuanaithe leis an Rialachán seo. Ina áit sin, soláthraítear an creat chun na critéir a leagan amach nach mór iad a chur san áireamh agus lipéid den sórt sin á mbunú ar an leibhéal náisiúnta nó ar leibhéal AE. Dá bhrí sin, ní chuirtear cosc leis an Rialachán ar na Ballstáit ó scéimeanna lipéadaithe a choinneáil ar bun, nó iad a fhorbairt tuilleadh – ar choinníoll go gcomhlíonfaidh siad na critéir a leagtar amach anseo le haghaidh gníomhaíochtaí eacnamaíocha atá inbhuanaithe ó thaobh an chomhshaoil de. Amach anseo, má dhéantar lipéad le haghaidh táirgí airgeadais a fhorbairt faoin Rialachán Éicilipéad, féadfaidh scéimeanna náisiúnta lipéadaithe atá ann cheana a bheith ann i gcomhthráth leis an Éicilipéad sin, ar an gcoinníoll go gcomhlíonfaidh siad na coinníollacha a leagtar amach in Airteagal 11 den Rialachán Éicilipéad. Tá an togra seo nasctha leis an togra le haghaidh Rialachán maidir le nochtaí inbhuanaitheachta a fheabhsú [togra ón gCoimisiún le haghaidh Rialachán maidir le nochtaí a bhaineann le hinfheistíochtaí inbhuanaithe agus rioscaí inbhuanaitheachta agus lena leasaítear Treoir (AE) 2016/2341]. Leis an Rialachán seo, ceanglaítear ar na rannpháirtithe sin sa mhargadh airgeadais atá faoi réir na noibleagáidí nochta a leagtar amach sa Rialachán thuasluaite atá beartaithe maidir le nochtadh inbhuanaitheachta a fheabhsú (e.g. bainisteoirí ciste) nochtadh a dhéanamh ar inbhuanaitheacht comhshaoil na dtáirgí airgeadais sin a mhaíonn siad a bhfuil cuspóirí comhshaoil á saothrú leo. Má tá ciste á thairiscint ag bainisteoir ciste agus é á mhaíomh gur 'ciste glas' é, mar sin, i gcás an chiste áirithe sin, beidh ar an mbainisteoir a léiriú, i gcáipéis nochta réamhchonarthaigh an chiste, an bealach agus a mhéid ar úsáideadh na critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de chun inbhuanaitheacht chomhshaoil na hinfheistíochta a chinneadh. Déanfar raon feidhme na hoibleagáide sin a shonrú trí ghníomhartha tarmligthe nuair a bheidh forbairt déanta ar na critéir scagtha theicniúla maidir le gníomhaíochtaí atá inbhuanaithe ó thaobh an chomhshaoil de. Cabhróidh an oibleagáid nochta sin le hinfheisteoirí tuiscint níos fearr a fháil ar inbhuanaitheacht comhshaoil táirge airgeadais, agus comparáid níos fearr a dhéanamh eatarthu sula ndéanfaidh siad a gcinntí infheistíochta. Leagtar amach sa Rialachán seo forálacha lena soláthraítear creat don phróiseas chun na critéir scagtha theicniúla a fhorbairt is bonn le haicmiú AE a bhunú i leith gníomhaíochtaí eacnamaíocha atá inbhuanaithe ó thaobh an chomhshaoil de. Déantar foráil leis maidir le teacht i bhfeidhm de réir a chéile an Rialacháin nuair a bheidh critéir an aicmithe i leith gach cuspóra comhshaoil aibí agus cobhsaí a ndóthain, agus ní go dtí sin, rud a cheadaíonn próiseas comhairliúcháin le páirtithe leasmhara chun meon tacaíochta agus tuiscint mhaith ar an gcoincheap a chothú i measc rannpháirtithe ábhartha sa mhargadh airgeadais.

Tá sainmhínithe ar théarmaí a úsáidtear sa Rialachán seo in Airteagal 2. Is iad na sainmhínithe ar rannpháirtithe sa mhargadh airgeadais agus ar tháirgí airgeadais na cinn a leagtar amach sa togra le haghaidh Rialachán maidir le nochtaí inbhuanaitheachta a fheabhsú. Leagtar amach in Airteagal 3 na critéir maidir le hinbhuanaitheacht comhshaoil gníomhaíochta eacnamaíche a chinneadh, chun críche inbhuanaitheacht comhshaoil infheistíochta a chinneadh. Ceanglaítear leis na critéir sin go rannchuideoidh gníomhaíocht eacnamaíoch go mór le cuspóir comhshaoil amháin nó níos mó agus nach ndéanfaidh sí dochar suntasach d'aon cheann de na cuspóirí comhshaoil eile. Agus aitheantas á thabhairt do na prionsabail atá cumhdaithe sa Cholún Eorpach um Chearta Sóisialta, ceanglaítear leo freisin go ndéanfar an ghníomhaíocht eacnamaíoch i gcomhréir leis na caighdeáin íosta idirnáisiúnta shóisialta agus saothair. Nuair a shonróidh an Coimisiún, trí ghníomhartha tarmligthe, na critéir scagtha theicniúla lena chinneadh cad is rannchuidiú mór ann i dtaobh cuspóir comhshaoil agus cad is dochar suntasach ann i dtaobh cuspóirí eile, beidh feidhm ag na critéir sin freisin. Bunaítear le hAirteagal 4 oibleagáidí ar Bhallstáit agus ar rannpháirtithe sa mhargadh airgeadais i dtaobh na critéir a leagtar amach in Airteagal 3 a úsáid i gcásanna sonracha. Déantar foráil ann go núsáidfidh na Ballstáit agus an tAontas araon na critéir aonfhoirmeacha maidir le gníomhaíochtaí eacnamaíocha atá inbhuanaithe ó thaobh an chomhshaoil de agus na ceanglais á leagan amach acu maidir le táirgí airgeadais nó bannaí corparáideacha a mhargú mar chinn atá inbhuanaithe ó thaobh an chomhshaoil de, go háirithe i gcomhthéacs scéimeanna lipéadaithe (e.g. le haghaidh bannaí glasa). Leagtar amach ann oibleagáid nochta ar bhainisteoirí sócmhainní agus infheisteoirí institiúideacha a thairgeann táirgí airgeadais, arna gcur ar an margadh mar chinn atá inbhuanaithe ó thaobh an chomhshaoil de nó mar infheistíochtaí a bhfuil saintréithe comhchosúla acu, agus déanfar raon feidhme na hoibleagáide sin a shonrú tuilleadh sna gníomhartha tarmligthe ón gCoimisiún. I gcomhréir le hairteagal 18, ní bheidh feidhm ag na hoibleagáidí sin go dtí go sonróidh an Coimisiún na critéir theicniúla atá le húsáid lena chinneadh cén uair a rannchuidíonn gníomhaíocht go mór le cuspóir comhshaoil áirithe agus nach ndéanann sí dochar suntasach do na cuspóirí eile. Bunaítear le hAirteagal 5 gurb iad seo a leanas na cuspóirí comhshaoil chun críche an Rialacháin seo: 1) maolú ar an athrú aeráide; 2) oiriúnú don athrú aeráide; 3) úsáid inbhuanaithe a bhaint as uisce agus acmhainní mara agus iad a chosaint; 4) aistriú chuig geilleagar ciorclach, cosc agus athchúrsáil ar dhramhaíl; 5) cosc agus rialú ar thruailliú; 6) éiceachórais shláintiúla a chosaint. In Airteagal 6 go hAirteagal 11, déantar sainiú breise ar na critéir maidir le rannchuidiú go mór le gach cuspóir comhshaoil. Tugtar de chumhacht don Choimisiún gníomhartha tarmligthe a ghlacadh chun critéir scagtha theicniúla a shonrú maidir leis an rud a cháilíonn mar rannchuidiú mór i leith cuspóir comhshaoil áirithe i ndáil le gníomhaíocht eacnamaíoch áirithe agus maidir leis an rud a mheastar is cúis le dochar suntasach do chuspóirí eile. Léirítear i ngach airteagal an dáta a ghlacfar an gníomh tarmligthe ábhartha, ar mhaithe le foráil a dhéanamh maidir le forbairt fhorchéimnitheach ar aicmiú AE ar bhonn na gcritéar scagtha teicniúil. Glacfar ar dtús (faoi mhí na Nollag 2019) iad siúd a bhaineann le maolú ar an athrú aeráide agus oiriúnú don athrú aeráide. Déanfar na cinn a bhaineann leis na cuspóirí eile a bhunú agus a chur i bhfeidhm go forchéimnitheach faoi mhí na Nollag 2021 (aistriú chuig geilleagar ciorclach, cosc agus athchúrsáil ar dhramhaíl chomh maith le cosc agus rialú ar thruailliú) agus faoi mhí na Nollag 2022 (úsáid inbhuanaithe a bhaint as uisce agus acmhainní mara agus iad a chosaint agus éiceachórais shláintiúla a chosaint). Leagtar amach in Airteagal 12 na sonraí maidir leis na critéir lena chinneadh cén uair a dhéanann gníomhaíocht dochar suntasach d'aon chuspóir comhshaoil. Leagtar amach in Airteagal 13 coimircí íosta trí thagairt do na prionsabail agus na cearta a leagtar amach sna hocht gcoinbhinsiún bhunúsacha a shainaithnítear i ndearbhú na hEagraíochta Idirnáisiúnta Saothair maidir le Cearta agus Prionsabail Bhunúsacha ag an Obair. Soláthraítear in Airteagal 14 creat breise i leith chumhachtú an Choimisiúin trí na ceanglais a leagan amach maidir leis na critéir scagtha theicniúla atá le bunú le gníomhartha tarmligthe. Go háirithe, ceanglaítear ann go dtógfar na critéir sin ar chaighdeáin agus lipéid atá ann cheana féin ar leibhéal an Aontais, ina leagtar amach critéir inbhuanaitheachta comhshaoil i gcomhthéacsanna eile (amhail lipéadú táirgí, cosaint an chomhshaoil, etc). Toisc nach féidir na caighdeáin sin a aistriú go huathoibríoch ina sócmhainní is iomchuí chun críche infheistíochta, ba cheart do na critéir theicniúla iad a fheidhmiú chun críocha infheistíochtaí. Ba cheart a chur san áireamh sna critéir sin freisin na ceanglais a leagtar amach i reachtaíocht AE atá ann cheana, go háirithe chun na ceanglais íosta a chinneadh nach mór a chomhlíonadh chun dochar suntasach do chuspóir comhshaoil a sheachaint. Tugann sé sin le tuiscint nach mór measúnú a dhéanamh ar cibé an bhfuil nó nach bhfuil na ceanglais atá ann cheana leordhóthanach chun na críche sin. Ba cheart na critéir scagtha theicniúla a bheith infheidhmithe, éasca le cur i bhfeidhm, agus infhíoraithe laistigh de theorainneacha réasúnta i leith costas comhlíontachta, agus ba cheart foráil a dhéanamh leo maidir le soiléire dhlíthiúil leordhóthanach. Agus na critéir scagtha theicniúla á mbunú, ba cheart don Choimisiún measúnú a dhéanamh ar chritéir incháilitheachta éagsúla féideartha a úsáid de réir earnáil agus fo-earnáil eacnamaíoch, agus ba cheart dó a dhícheall a dhéanamh a áirithiú gur chomh héasca céanna tríd is tríd ar fud earnáil áirithe a bheadh sé ag oibreoir eacnamaíoch gabháil do ghníomhaíocht a mheasfaí a bheith inbhuanaithe. Ba cheart don Choimisiún an tionchar a d'fhéadfadh a bheith ag na critéir sin ar luacháil na sócmhainní sin a chur san áireamh freisin ar measadh ina leith, faoi chleachtais mhargaidh atá ann cheana, go glacadh na gcritéar scagtha teicniúil, gur shócmhainní 'glasa' iad. Ba cheart dó a mheasúnú an mbeadh na critéir sin i leith gníomhaíochtaí inbhuanaithe ina gcúis le sócmhainní tréigthe agus an baol go dtiocfadh laghdú ar luach sócmhainní áirithe mar thoradh ar an aistriú chuig geilleagar níos inbhuanaithe, chomh maith leis an mbaol go ndéanfaí dreasachtaí neamhréireacha a sholáthar. Ba cheart go gcuirfí san áireamh sna critéir scagtha theicniúla freisin tionchar ar leachtacht mhargaidh agus ar iomaíocht mhargaidh.

Faoi Airteagal 15, ceanglaítear ar an gCoimisiún Ardán maidir le maoiniú inbhuanaithe a bhunú arb é atá ann saineolaithe, a chuirfidh comhairle ar an gCoimisiún maidir leis na critéir scagtha theicniúla. Beidh an tArdán i bhfoirm sainghrúpa de chuid an Choimisiúin a bhunófar i gcomhréir leis na rialacha Cothrománacha maidir le sainghrúpaí, agus tiocfaidh sé in ionad an tsainghrúpa a bunaíodh roimhe sin ar cuireadh cúraimí comhchosúla air. Le hAirteagal 16, rialaítear feidhmiú na gcumhachtaí tarmligthe. Tá clásal athbhreithnithe in Airteagal 17, lena gceanglaítear ar an gCoimisiún tuarascáil a fhoilsiú ina ndéantar meastóireacht ar chur chun feidhme an Rialacháin seo agus ar an ngá a d'fhéadfadh a bheith le leasú a dhéanamh air faoin 31 Nollaig 2021 agus gach trí bliana ina dhiaidh sin. Leagtar amach in Airteagal 18 an dáta ar an dtiocfaidh an Rialachán seo i bhfeidhm agus a infheidhmeacht dhíreach. Cuirtear siar leis infheidhmeacht an Rialacháin go dtí dáta tar éis ghlacadh na ngníomhartha tarmligthe lena mbunófar na critéir scagtha theicniúla, i leith gach cuspóra comhshaoil. Dá bhrí sin, i leith gach ceann de na cuspóirí comhshaoil, ní thiocfaidh na forálacha a bhaineann le gach cuspóir comhshaoil i bhfeidhm go dtí sé mhí tar éis bhunú na gcritéar scagtha teicniúil, chun dóthain ama ullmhúcháin a fhágáil ag na himreoirí margaidh lena mbaineann. 2018/0178 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat a bhunú chun infheistíocht inbhuanaithe a éascú (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Is é is aidhm le hAirteagal 3(3) den Chonradh ar an Aontas Eorpach margadh inmheánach a bhunú a bhíonn ag obair ar mhaithe le forbairt inbhuanaithe na hEorpa, bunaithe, i measc nithe eile, ar fhás eacnamaíoch cothromaithe agus ardleibhéal cosanta agus feabhsaithe do cháilíocht an chomhshaoil. (2)An 25 Meán Fómhair 2015, ghlac Comhthionól Ginearálta na Náisiún Aontaithe creat nua domhanda maidir leis an bhforbairt inbhuanaithe: Clár Oibre 2030 don Fhorbairt Inbhuanaithe a bhfuil ina chroílár na Spriocanna Forbartha Inbhuanaithe lena gcumhdaítear trí cholún inbhuanaitheachta: an ghné chomhshaoil, an ghné shóisialta agus an ghné eacnamaíoch/rialachais. Sa Teachtaireacht ón gCoimisiún in 2016 maidir leis na chéad chéimeanna eile le haghaidh todhchaí inbhuanaithe don Eoraip, déantar nasc idir na spriocanna forbartha inbhuanaithe agus creat beartais an Aontais lena áirithiú go gcuirfear na spriocanna forbartha inbhuanaithe san áireamh ag an tús i ngach gníomhaíocht agus tionscnamh beartais de chuid an Aontais, san Aontas agus ar fud an domhain. Sna conclúidí ón gComhairle Eorpach an 20 Meitheamh 2017, dearbhaíodh tiomantas an Aontais agus na mBallstát maidir le Clár Oibre 2030 a chur chun feidhme ar bhealach atá iomlán, comhleanúnach, cuimsitheach, comhtháite agus éifeachtach agus i ndlúthchomhar le comhpháirtithe agus le páirtithe leasmhara eile.

(3)In 2016, chuir an Chomhairle Comhaontú Pháras maidir leis an Athrú Aeráide i gcrích ar son an Aontais. Faoi Airteagal 2(1)(c) de Chomhaontú Pháras maidir leis an Athrú Aeráide, leagtar síos an cuspóir chun neartú a dhéanamh ar an bhfreagairt don athrú aeráide, i measc modhanna eile, trína áirithiú go mbeidh sreafaí airgeadais comhsheasmhach le bealach i dtreo astaíochtaí ísle gás ceaptha teasa agus le forbairt atá seasmhach ó thaobh na haeráide de. (4)Gnéithe ríthábhachtacha is ea an inbhuanaitheacht agus an taistriú chuig geilleagar ísealcharbóin atá seasmhach ó thaobh aeráide de, níos tíosaí ar acmhainní ná mar a bhí agus níos ciorclaí chun a áirithiú go mbeidh geilleagar an Aontais iomaíoch san fhadtréimhse. Tá an inbhuanaitheacht i gcroílár thionscadal an Aontais Eorpaigh le fada agus tugtar aitheantas sna Conarthaí dá gnéithe sóisialta agus comhshaoil. (5)I Nollaig 2016, thug an Coimisiún sainordú do Shainghrúpa Ardleibhéil straitéis uileghabhálach, chuimsitheach de chuid an Aontais a fhorbairt maidir le maoiniú inbhuanaithe. Sa tuarascáil ón Sainghrúpa Ardleibhéil a foilsíodh an 31 Eanáir 2018, éilítear go gcruthófar córas aicmithe a mbaineann gné theicniúil stuama leis ar leibhéal an Aontais chun soiléire a bhunú maidir leis na gníomhaíochtaí atá 'glas' nó 'inbhuanaithe', ag tosú leis an maolú ar an athrú aeráide. (6)I Márta 2018, d'fhoilsigh an Coimisiún a Phlean Gníomhaíochta i dtaca le Fás Inbhuanaithe a Mhaoiniú lena gcuirtear straitéis uaillmhianach, chuimsitheach ar bun maidir le maoiniú inbhuanaithe. Ceann de na cuspóirí a leagtar amach sa Phlean Gníomhaíochta sin is ea sreafaí caipitil a atreorú chuig infheistíocht inbhuanaithe chun fás inbhuanaithe, cuimsitheach a bhaint amach. Tá bunú córais aicmithe aontaithe le haghaidh gníomhaíochtaí inbhuanaithe ar an mbeart is tábhachtaí agus is práinní a bheartaítear sa Phlean Gníomhaíochta. Aithnítear sa Phlean Gníomhaíochta nach mór tuiscint chomhroinnte ar a bhfuil i gceist le 'inbhuanaithe' a bheith mar bhonn taca le haistriú sreafaí caipitil i dtreo gníomhaíochtaí atá níos inbhuanaithe ná mar a bhí. Mar chéad chéim, ba cheart treoir shoiléir maidir le gníomhaíochtaí a cháilíonn mar chinn a rannchuidíonn le cuspóirí comhshaoil a bheith ina cabhair le hinfheisteoirí a chur ar an eolas faoi na hinfheistíochtaí lena ndéantar cistiú ar ghníomhaíochtaí eacnamaíocha atá inbhuanaithe ó thaobh an chomhshaoil de. Féadfar tuilleadh treorach a thabhairt i gcéim ina dhiaidh sin maidir leis na gníomhaíochtaí lena rannchuidítear le cuspóirí inbhuanaitheachta eile, lena náirítear cuspóirí sóisialta. (7)I gCinneadh Uimh. 1386/2013/AE ó Pharlaimint na hEorpa agus ón gComhairle, éilíodh méadú ar an gcistiú ón earnáil phríobháideach i leith caiteachas comhshaoil agus caiteachas a bhaineann leis an aeráid, go háirithe trí dhreasachtaí agus modheolaíochtaí a chur ar bun lena spreagfar cuideachtaí chun tomhas a dhéanamh ar chostais chomhshaoil a ngnó agus a mbrabús a eascraíonn as seirbhísí comhshaoil a úsáid. (8)Chun spriocanna forbartha inbhuanaithe a bhaint amach san Aontas, ní mór sreafaí caipitil a chur i dtreo infheistíochtaí inbhuanaithe. Is tábhachtach an rud é leas iomlán a bhaint as acmhainneacht an mhargaidh inmheánaigh chun na spriocanna sin a bhaint amach. Is den tábhacht é freisin a áirithiú nach gcuirfear isteach sa mhargadh inmheánach ar shreafaí caipitil atá á gcur i dtreo infheistíocht inbhuanaithe. (9)Bealach éifeachtach chun infheistíochtaí príobháideacha a chur i dtreo gníomhaíochtaí inbhuanaithe is ea táirgí airgeadais a thairiscint lena saothraítear cuspóirí atá inbhuanaithe ó thaobh an chomhshaoil de. Le ceanglais náisiúnta maidir le táirgí airgeadais agus bannaí corparáideacha a mhargú mar infheistíochtaí inbhuanaithe, go háirithe ceanglais a leagtar amach chun ligean do na gníomhaithe margaidh ábhartha lipéad náisiúnta a úsáid, dírítear ar mhuinín na ninfheisteoirí a fheabhsú, ar infheictheacht a chruthú agus ar dhul i ngleic le hábhair imní faoi "snas glas". Tagraíonn snas glas don chleachtas faoina bhfaightear buntáiste iomaíoch éagórach trí tháirge airgeadais a mhargú mar cheann atá neamhdhíobhálach don chomhshaol, nuair is amhlaidh i ndáiríre nach gcomhlíonann sé caighdeáin bhunúsacha chomhshaoil. Tá scéimeanna lipéadaithe i bhfeidhm ag roinnt bheag Ballstát faoi láthair. Tógann siad ar thacsanomaíochtaí éagsúla lena ndéantar aicmiú ar ghníomhaíochtaí eacnamaíocha atá inbhuanaithe ó thaobh an chomhshaoil de. Mar gheall ar na gealltanais pholaitiúla faoi Chomhaontú Pháras agus ar leibhéal an Aontais, is dócha go gcuirfidh líon méadaitheach Ballstát scéimeanna lipéadaithe ar bun nó go gcuirfidh siad ceanglais eile ar ghníomhaithe margaidh i leith táirgí airgeadais nó bannaí corparáideacha arna margú mar chinn atá inbhuanaithe ó thaobh an chomhshaoil de. Ar an gcaoi sin, bheadh na Ballstáit ag baint úsáid as a gcuid tacsanomaíochtaí náisiúnta féin chun críocha na hinfheistíochtaí a cháilíonn mar infheistíochtaí inbhuanaithe a chinneadh. Más rud é go bhfuil na ceanglais náisiúnta sin bunaithe ar chritéir éagsúla maidir leis na gníomhaíochtaí eacnamaíocha a cháilíonn mar chinn atá inbhuanaithe ó thaobh an chomhshaoil de, beidh drogall ar infheisteoirí infheistiú thar theorainneacha, mar gheall ar dheacrachtaí i dtaobh comparáid a dhéanamh idir na deiseanna infheistíochta éagsúla. Ina theannta sin, i gcás oibreoirí eacnamaíocha ar mhian leo infheistíocht a mhealladh ó gach cearn den Aontas, bheadh orthu critéir éagsúla a chomhlíonadh sna Ballstáit éagsúla ionas go bhféadfadh a ngníomhaíochtaí cáiliú mar chinn atá inbhuanaithe ó thaobh an chomhshaoil de chun críocha na lipéad éagsúil. Dá bhrí sin, in éagmais critéir aonfhoirmeacha, méadófar costais agus cruthófar dídhreasacht suntasach d'oibreoirí eacnamaíocha, arb ionann é agus bac le rochtain a fháil ar mhargaí caipitil trasteorann i gcás infheistíochtaí inbhuanaithe. Meastar go dtiocfaidh méadú eile ar na bacainní ar an rochtain ar mhargaí caipitil trasteorann chun críocha cistí a thiomsú le haghaidh tionscadail inbhuanaithe. Dá bhrí sin, ba cheart na critéir lena chinneadh an bhfuil gníomhaíocht eacnamaíoch inbhuanaithe ó thaobh an chomhshaoil de a chomhchuibhiú ar leibhéal an Aontais, chun constaicí ar fheidhmiú an mhargaidh inmheánaigh a bhaint agus a chinntiú nach dtiocfaidh siad chun cinn arís amach anseo. Le comhchuibhiú den sórt sin, is fusa a bheidh sé d'oibreoirí eacnamaíocha cistiú a thiomsú dá ngníomhaíochtaí glasa thar theorainneacha, toisc gur féidir a ngníomhaíochtaí eacnamaíocha a chur i gcomparáid le critéir aonfhoirmeacha chun iad a roghnú mar shócmhainní foluiteacha i leith infheistíochtaí atá inbhuanaithe ó thaobh an chomhshaoil de. Éascófar, dá bhrí sin, infheistíocht a mhealladh thar theorainneacha laistigh den Aontas. (10)Thairis sin, mura gcuireann rannpháirtithe sa mhargadh aon mhíniú ar fáil d'infheisteoirí maidir leis an gcaoi a rannchuidíonn na gníomhaíochtaí a ndéanann siad infheistíocht iontu le cuspóirí comhshaoil, nó má úsáideann siad coincheapa difriúla sa mhíniú a thugann siad ar a bhfuil i gceist le gníomhaíocht eacnamaíoch 'inbhuanaithe', beidh ualach neamhréireach ar infheisteoirí i dtaobh na táirgí airgeadais éagsúla sin a sheiceáil agus a chur i gcomparáid le chéile. Fuarthas amach go mbíonn drogall ar infheisteoirí infheistíocht a dhéanamh i dtáirgí airgeadais glasa. Ina theannta sin, bíonn drochéifeachtaí móra ag an easpa muiníne i measc infheisteoirí ar an margadh le haghaidh infheistíocht inbhuanaithe. Léiríodh chomh maith go ndéanfar an margadh inmheánach a ilroinnt de bharr rialacha náisiúnta nó tionscnaimh mhargadhbhunaithe arna nglacadh chun dul i ngleic leis an tsaincheist sin laistigh de theorainneacha náisiúnta. Más rud é go nochtann rannpháirtithe sa mhargadh airgeadais an chaoi a gcomhlíontar cuspóirí comhshaoil leis na táirgí airgeadais a mhaíonn siad a bheith neamhdhíobhálach don chomhshaol, agus más rud é, i dtaca le nochtaí den sórt sin, go mbaineann siad leas as critéir choiteanna ar fud an Aontais maidir lena bhfuil i gceist le gníomhaíocht eacnamaíoch atá inbhuanaithe ó thaobh an chomhshaoil de, cabhróidh sé sin le hinfheisteoirí deiseanna infheistíochta atá neamhdhíobhálach don chomhshaol a chur i gcomparáid le chéile thar theorainneacha. Is mó an méid muiníne a bheidh ag infheisteoirí agus iad ag infheistiú i dtáirgí airgeadais glasa ar fud an Aontais, rud a chuirfidh feabhas ar fheidhmiú an mhargaidh inmheánaigh. (11)Chun dul i ngleic le constaicí atá ann cheana maidir le feidhmiú an mhargaidh inmheánaigh agus chun teacht chun cinn na gconstaicí sin sa todhchaí a chosc, ba cheart a cheangal ar na Ballstáit leas a bhaint as coincheap coiteann i leith na hinfheistíochta atá inbhuanaithe ó thaobh an chomhshaoil de agus ceanglais á leagan síos acu do ghníomhaithe margaidh chun críche lipéadú a dhéanamh ar tháirgí airgeadais nó ar bhannaí corparáideacha atá á margú ar an leibhéal náisiúnta mar chinn atá inbhuanaithe ó thaobh an chomhshaoil de. Ar na cúiseanna céanna, i gcás bainisteoirí ciste agus infheisteoirí institiúideacha a mhaíonn go mbíonn cuspóirí comhshaoil á saothrú acu, ba cheart dóibh leas a bhaint as an gcoincheap céanna i leith infheistíocht atá inbhuanaithe ó thaobh an chomhshaoil de agus an dóigh a saothraíonn siad na cuspóirí sin á nochtadh acu. (12)Ach critéir a bhunú i leith gníomhaíochtaí eacnamaíocha atá inbhuanaithe ó thaobh an chomhshaoil de, d'fhéadfadh sé go spreagfaí gnólachtaí chun faisnéis a nochtadh ar a suíomh gréasáin, ar bhonn deonach, maidir leis na gníomhaíochtaí eacnamaíocha a mbíonn siad ag gabháil dóibh atá inbhuanaithe ó thaobh an chomhshaoil de. Ní hamháin go gcuideoidh an fhaisnéis sin le gníomhaithe ábhartha sna margaí airgeadais na gnólachtaí a bhíonn ag gabháil do ghníomhaíochtaí eacnamaíocha atá inbhuanaithe ó thaobh an chomhshaoil de a aithint go héasca, ach is fearr a bheidh na gnólachtaí sin in ann cistí a thiomsú dá ngníomhaíochtaí glasa. (13)Le haicmiú de chuid an Aontais ar ghníomhaíochtaí eacnamaíocha atá inbhuanaithe ó thaobh an chomhshaoil de, ba cheart go bhféadfaí beartais de chuid an Aontais a fhorbairt amach anseo, lena náirítear caighdeáin ar fud an Aontais i leith táirgí airgeadais atá inbhuanaithe ó thaobh an chomhshaoil de agus, bunú lipéad, ar deireadh, lena dtugtar aitheantas foirmiúil do chomhlíonadh na gcaighdeán sin ar fud an Aontais. Tá gá le ceanglais dhlíthiúla aonfhoirmeacha chun infheistíochtaí a mheas mar chinn atá inbhuanaithe ó thaobh an chomhshaoil de, ar bhonn critéir aonfhoirmeacha i leith gníomhaíochtaí eacnamaíocha atá inbhuanaithe ó thaobh an chomhshaoil de, mar thagairt le haghaidh reachtaíocht de chuid an Aontais sa todhchaí lena ndíreofar ar na hinfheistíochtaí sin a chumasú. (14)I gcomhthéacs spriocanna forbartha inbhuanaithe a bhaint amach san Aontas, léiríodh go raibh roghanna beartais cosúil le cruthú Ciste Eorpaigh le haghaidh Infheistíochtaí Straitéiseacha éifeachtach i dtaobh rannchuidiú le hinfheistíocht phríobháideach, taobh le caiteachas poiblí, a chur i dtreo infheistíochtaí inbhuanaithe. Sonraítear i Rialachán (AE) 2015/1017 ó Pharlaimint na hEorpa agus ón gComhairle sprioc infheistíochta aeráide 40% do thionscadail bhonneagair agus nuálaíochta faoin gCiste Eorpach le haghaidh Infheistíochtaí Straitéiseacha. D'fhéadfadh critéir choiteanna maidir le hinbhuanaitheacht gníomhaíochtaí eacnamaíocha a bheith mar bhonn taca le tionscnaimh den chineál céanna de chuid an Aontais amach anseo lena dtacófar le hinfheistíocht lena saothraítear cuspóirí a bhaineann leis an aeráid nó cuspóirí comhshaoil eile. (15)Chun ilroinnt an mhargaidh a sheachaint chomh maith le dochar do leasanna tomhaltóirí a sheachaint de bharr smaointe éagsúla maidir leis na gníomhaíochtaí eacnamaíocha atá inbhuanaithe ó thaobh an chomhshaoil de, ba cheart ceanglais náisiúnta nach mór do ghníomhairí margaidh a chomhlíonadh nuair is mian leo táirgí airgeadais nó bannaí corparáideacha a mhargú mar chinn atá inbhuanaithe ó thaobh an chomhshaoil de a thógáil ar na critéir aonfhoirmeacha i leith gníomhaíochtaí eacnamaíocha atá inbhuanaithe ó thaobh an chomhshaoil de. Áirítear leis na gníomhaithe margaidh sin rannpháirtithe sa mhargadh airgeadais a thairgeann táirgí airgeadais "glasa" agus cuideachtaí neamhairgeadais a eisíonn bannaí corparáideacha "glasa". (16)Ionas nach ndéanfar dochar do leasanna tomhaltóirí, ba cheart do bhainisteoirí cistí agus d'infheisteoirí institiúideacha a thairgeann táirgí airgeadais mar chinn atá inbhuanaithe ó thaobh an chomhshaoil de nochtadh a dhéanamh ar an dóigh agus ar a mhéid a úsáidtear na critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de chun inbhuanaitheacht chomhshaoil na ninfheistíochtaí a chinneadh. Leis an bhfaisnéis sin arna nochtadh, ba cheart a chur ar a gcumas d'infheisteoirí tuiscint a fháil ar an sciar den infheistíocht lena ndéantar cistiú ar ghníomhaíochtaí eacnamaíocha atá inbhuanaithe ó thaobh an chomhshaoil de mar chéatadán de na gníomhaíochtaí eacnamaíocha go léir, agus, ar an gcaoi sin, tuiscint a fháil ar inbhuanaitheacht comhshaoil na hinfheistíochta. Ba cheart don Choimisiún an fhaisnéis nach mór a nochtadh chun na críche sin a shonrú. Leis an bhfaisnéis sin, ba cheart a chur ar a gcumas do na húdaráis inniúla náisiúnta comhlíonadh na hoibleagáide nochta a fhíorú go héasca, agus an oibleagáid sin a fhorfheidhmiú i gcomhréir leis an dlí náisiúnta is infheidhme. (17)Ionas nach rachfar timpeall ar an oibleagáid nochta, ba cheart feidhm a bheith ag an oibleagáid sin freisin i gcás ina dtairgtear táirgí airgeadais mar chinn a bhfuil saintréithe comhchosúla acu le hinfheistíochtaí atá inbhuanaithe ó thaobh an chomhshaoil de, lena náirítear iad siúd a bhfuil sé de sprioc leo an comhshaol a chosaint go ginearálta. Níor cheart a cheangal ar rannpháirtithe sa mhargadh airgeadais gan infheistíocht a dhéanamh ach amháin i ngníomhaíochtaí eacnamaíocha atá inbhuanaithe ó thaobh an chomhshaoil de arna gcinneadh i gcomhréir leis na critéir scagtha theicniúla a leagtar amach sa Rialachán seo. Ba cheart iad a spreagadh chun an Coimisiún a chur ar an eolas má mheasann siad, i gcás gníomhaíocht eacnamaíoch nach gcomhlíonann na critéir scagtha theicniúla, nó nach bhfuil na critéir sin bunaithe ina leith go fóill, gur cheart a mheas go bhfuil sí inbhuanaithe ó thaobh an chomhshaoil de, chun cuidiú leis an gCoimisiún meastóireacht a dhéanamh ar a iomchuí agus atá sé na critéir scagtha theicniúla a chomhlánú nó a thabhairt cothrom le dáta. (18)Chun críocha a chinneadh an bhfuil gníomhaíocht eacnamaíoch inbhuanaithe ó thaobh an chomhshaoil de, ba cheart liosta uileghabhálach cuspóirí comhshaoil a leagan síos. (19)Agus léirmhíniú a dhéanamh ar an gcuspóir comhshaoil i dtaobh éiceachórais shláintiúla a chosaint, ba cheart ionstraimí ábhartha reachtacha agus neamhreachtacha de chuid an Aontais a chur san áireamh, lena náirítear Treoir 2009/147/CE ó Pharlaimint na hEorpa agus ón gComhairle, Treoir 92/43/CEE ón gComhairle, Rialachán (AE) Uimh. 1143/2014 ó Pharlaimint na hEorpa agus ón gComhairle, Straitéis Bhithéagsúlachta AE go dtí 2020, Straitéis AE maidir le Bonneagar Glas, Treoir 91/676 ón gComhairle, Rialachán (AE) Uimh. 511/2014 ó Pharlaimint na hEorpa agus ón gComhairle, Rialachán (AE) Uimh. 995/2010 ó Pharlaimint na hEorpa agus ón gComhairle, an Plean Gníomhaíochta maidir le Forfheidhmiú an Dlí, Rialachas agus Trádáil i dtaca le Foraoisí, agus an Plean Gníomhaíochta maidir le Gáinneáil ar Fhiadhúlra. (20)Maidir le gach cuspóir comhshaoil, ba cheart critéir aonfhoirmeacha a leagan síos chun gníomhaíochtaí eacnamaíocha a mheas mar chinn atá ag rannchuidiú go mór leis an gcuspóir sin. Ba cheart gur ghné amháin de na critéir aonfhoirmeacha dochar suntasach d'aon cheann de na cuspóirí comhshaoil a leagtar amach sa Rialachán seo a sheachaint. Is amhlaidh atá ionas nach measfar go bhfuil infheistíochtaí inbhuanaithe ó thaobh an chomhshaoil de d'ainneoin go ndéanann na gníomhaíochtaí eacnamaíocha a a dtéann na hinfheistíochtaí sin chun sochair dóibh dochar don chomhshaol ar mó é ná rannchuidiú na ngníomhaíochtaí sin do chuspóir comhshaoil. Leis na coinníollacha i leith rannchuidiú mór agus i leith dochar suntasach ar bith a dhéanamh, ba cheart féachaint chuige, trí infheistíochtaí i ngníomhaíochtaí eacnamaíocha atá inbhuanaithe ó thaobh an chomhshaoil de, go rannchuideofar i ndáiríre leis na cuspóirí comhshaoil a bhaint amach. (21)Ag meabhrú an ghealltanais chomhpháirtigh a rinne Parlaimint na hEorpa, an Chomhairle agus an Coimisiún chun na prionsabail atá cumhdaithe i gColún Eorpach na gCeart Sóisialta a shaothrú d'fhonn tacú le fás inbhuanaithe, cuimsitheach, agus ag aithint ábharthacht chearta agus chaighdeáin íosta idirnáisiúnta an duine agus na gceart agus na gcaighdeán íosta idirnáisiúnta saothair, ba cheart nár mhór gníomhaíochtaí eacnamaíocha a bheith i gcomhréir le coimircí íosta chun cáiliú mar chinn atá inbhuanaithe ó thaobh an chomhshaoil de. Ar an gcúis sin, níor cheart gníomhaíochtaí eacnamaíocha a bheith cáilithe mar chinn atá inbhuanaithe ó thaobh an chomhshaoil de ach amháin nuair a dhéantar iad agus dearbhú na hEagraíochta Idirnáisiúnta Saothair (EIS) maidir le Cearta Bunúsacha agus Prionsabail ag an Obair agus na hocht gcroíchoinbhinsiún de chuid EIS á gcomhlíonadh. Sainítear i gcroíchoinbhinsiúin EIS cearta an duine agus cearta saothair atá cuideachtaí ceaptha a urramú. Cumhdaítear roinnt de na caighdeáin idirnáisiúnta sin freisin i gCairt um Chearta Bunúsacha an Aontais Eorpaigh, go háirithe toirmeasc ar an sclábhaíocht agus ar shaothar éignithe agus prionsabal an neamh-idirdhealaithe. Tá na coimircí íosta sin gan dochar do chur i bhfeidhm ceanglais atá níos déine ná mar a bhí maidir leis an an gcomhshaol, le sláinte agus le sábháilteacht agus le hinbhuanaitheacht shóisialta a leagtar amach i ndlí an Aontais, i gcás inarb infheidhme. (22)I bhfianaise na sonraí teicniúla sonracha is gá chun measúnú a dhéanamh ar thionchar comhshaoil gníomhaíochta eacnamaíche agus i bhfianaise gur dual d'athruithe tarlú go sciobtha san eolaíocht agus sa teicneolaíocht araon, ba cheart na critéir i leith gníomhaíochtaí eacnamaíocha atá inbhuanaithe ó thaobh an chomhshaoil de a chur in oiriúint go rialta do na hathruithe sin. Chun go mbeidh na critéir cothrom le dáta, bunaithe ar fhianaise eolaíoch agus ar ionchur ó shaineolaithe chomh maith le páirtithe leasmhara ábhartha, ba cheart na coinníollacha maidir le rannchuidiú mór agus dochar suntasach a mhionsonrú tuilleadh i leith gníomhaíochtaí eacnamaíocha éagsúla agus ba cheart iad a thabhairt cothrom le dáta go rialta. Chuige sin, ba cheart don Choimisiún critéir scagtha theicniúla, atá mionsonraithe agus calabraithe, a leagan síos i leith na ngníomhaíochtaí eacnamaíocha difriúla, ar bhonn an ionchuir theicniúil ó Ardán maidir le Maoiniú Inbhuanaithe, ar ardán ilpháirtithe leasmhara é.

(23)Bíonn drochthionchar ag roinnt gníomhaíochtaí eacnamaíocha ar an gcomhshaol, agus is féidir rannchuidiú go mór le cuspóir comhshaoil amháin nó níos mó ach an drochthionchar sin a laghdú. I gcás na ngníomhaíochtaí eacnamaíocha sin, is iomchuí critéir scagtha theicniúla a leagan síos lena gceanglaítear feabhas mór a chur ar fheidhmíocht chomhshaoil i gcomparáid le meán an tionscail, inter alia. Ba cheart tionchar fadtéarmach gníomhaíochta eacnamaíche ar leith a mheas sna critéir sin freisin. (24)Níor cheart a mheas go bhfuil gníomhaíocht eacnamaíoch inbhuanaithe ó thaobh an chomhshaoil de más mó an dochar a dhéantar don chomhshaol dá barr ná na sochair a thugtar léi. Ba cheart a aithint leis na critéir scagtha theicniúla na ceanglais íosta is gá chun dochar suntasach do chuspóirí eile a sheachaint. Agus na critéir scagtha theicniúla á mbunú agus á dtabhairt cothrom le dáta, ba cheart don Choimisiún a áirithiú go bhfuil na critéir sin bunaithe ar fhianaise eolaíoch atá ar fáil agus go dtugtar cothrom le dáta iad go rialta. I gcás ina bhfágann an mheastóireacht eolaíoch nach féidir an riosca a chinneadh le deimhneacht leordhóthanach, ba cheart feidhm a bheith ag prionsabal an réamhchúraim, i gcomhréir le hAirteagal 191 CFAE. (25)Agus na critéir scagtha theicniúla á mbunú agus á dtabhairt cothrom le dáta, ba cheart don Choimisiún dlí ábhartha an Aontais a chur san áireamh, chomh maith le hionstraimí neamhreachtacha an Aontais atá i bhfeidhm cheana féin, lena náirítear Rialachán (CE) 66/2010 ó Pharlaimint na hEorpa agus ón gComhairle, Scéim AE um Bainistíocht agus Iniúchadh Comhshaoil, critéir AE um Sholáthar Poiblí Glas agus an obair leanúnach ar na rialacha maidir le Lorg Comhshaoil Táirgí agus Eagraíochtaí. Chun neamhréireachtaí neamhriachtanacha le haicmithe ar ghníomhaíochtaí eacnamaíocha atá ann cheana chun críocha eile a sheachaint, ba cheart don Choimisiún na haicmithe staidrimh a bhaineann leis an Earnáil Earraí agus Seirbhísí Comhshaoil a chur san áireamh freisin, eadhon Aicmiú na nGníomhaíochtaí agus an Chaiteachais maidir le Cosaint an Chomhshaoil (CEPA) agus Aicmiú na nGníomhaíochtaí Bainistithe Acmhainní (CReMA). (26)Agus na critéir scagtha theicniúla á mbunú agus á dtabhairt cothrom le dáta, ba cheart don Choimisiún sainiúlachtaí earnáil an bhonneagair, agus seachtrachtaí comhshaoil, sóisialta agus eacnamaíocha a chur san áireamh laistigh d'anailís chostais agus tairbhe. Maidir leis sin, ba cheart don Choimisiún breithniú a dhéanamh ar an obair a dhéanann eagraíochtaí idirnáisiúnta, amhail ECFE, ar reachtaíocht agus caighdeáin ábhartha an Aontais, lena náirítear Treoir 2001/42/CE ó Pharlaimint na hEorpa agus ón gComhairle, Treoir 2011/92/AE ó Pharlaimint na hEorpa agus ón gComhairle, Treoir 2014/23/AE ó Pharlaimint na hEorpa agus ón gComhairle, Treoir 2014/24/AE ó Pharlaimint na hEorpa agus ón gComhairle, Treoir 2014/25/AE ó Pharlaimint na hEorpa agus ón gComhairle, agus ar an modheolaíocht atá ann faoi láthair. Sa chomhthéacs sin, ba cheart creataí rialachais iomchuí a chur chun cinn leis na critéir scagtha theicniúla, ar creataí iad lena ndéantar comhtháthú ar thosca comhshaoil, sóisialta agus rialachais, dá dtagraítear sna Prionsabail um Infheistíocht Fhreagrach a dtacaíonn na Náisiúin Aontaithe leo, i ngach céim de shaolré thionscadail. (27)Chun saobhadh iomaíochta a sheachaint agus maoiniú á thiomsú i gcomhair gníomhaíochtaí eacnamaíocha atá inbhuanaithe ó thaobh an chomhshaoil de, ba cheart a áirithiú leis na critéir scagtha theicniúla gur féidir le gach gníomhaíocht eacnamaíoch ábhartha laistigh d'earnáil shonrach cáiliú mar cheann atá inbhuanaithe ó thaobh an chomhshaoil de agus go gcaithfear go cothrom leo más é an méid céanna rannchuidithe a bhíonn i gceist leo i dtaca le ceann amháin nó níos mó de na cuspóirí comhshaoil a leagtar amach sa Rialachán seo. D'fhéadfadh éagsúlacht a bheith i gceist idir earnálacha ó thaobh cumas féideartha chun rannchuidiú leis na cuspóirí comhshaoil sin, áfach, agus ba cheart é sin a léiriú sna critéir. Laistigh de gach earnáil, áfach, níor cheart go bhfágfadh na critéir sin go mbeadh gníomhaíocht eacnamaíoch faoi mhíbhuntáiste éagórach i gcomparáid le ceann eile má bhíonn an méid céanna rannchuidithe i gceist leis an gcéad cheann i dtaca leis na cuspóirí comhshaoil agus a bhíonn i gceist leis an dara ceann. (28)Agus critéir scagtha theicniúla á mbunú aige, ba cheart don Choimisiún a mheasúnú an mbeadh glacadh na gcritéar sin i leith gníomhaíochtaí atá inbhuanaithe ó thaobh an chomhshaoil de ina chúis le sócmhainní tréigthe nó an mbeadh dreasachtaí neamhréireacha ann dá mbarr, agus an mbeadh aon drochthionchar aige ar leachtacht sna margaí airgeadais. (29)Chun ualach rómhór costas comhlíontachta ar oibreoirí eacnamaíocha a sheachaint, ba cheart don Choimisiún critéir scagtha theicniúla a bhunú lena ndéanfar foráil maidir le soiléire dhlíthiúil leordhóthanach, ar critéir iad atá indéanta agus is féidir a chur i bhfeidhm go héasca, agus ar féidir comhlíonadh na gcritéar sin a fhíorú laistigh de theorainneacha réasúnta i dtaobh costais chomhlíontachta. (30)Chun a áirithiú go ndéantar infheistíochtaí a threorú i dtreo gníomhaíochtaí eacnamaíocha a mbeidh an tionchar dearfach is mó acu ar na cuspóirí comhshaoil, ba cheart don Choimisiún tosaíocht a thabhairt do chritéir scagtha theicniúla a bhunú i leith na ngníomhaíochtaí eacnamaíocha a d'fhéadfadh an rannchuidiú ba mhó a bheith i gceist leo i dtaca leis na cuspóirí comhshaoil. (31)Ba cheart critéir scagtha theicniúla iomchuí a bhunú don earnáil iompair, lena náirítear le haghaidh sócmhainní soghluaiste, agus ba cheart a chur san áireamh iontu gur ón earnáil iompair, lena náirítear loingseoireacht idirnáisiúnta, a thagann gar do 26% d'iomlán na nastaíochtaí gás ceaptha teasa san Aontas. Mar a léirítear sa Phlean Gníomhaíochta maidir le Fás Inbhuanaithe a Mhaoiniú, is san earnáil iompair atá thart ar 30% de na riachtanais infheistíochta bliantúla breise don fhorbairt inbhuanaithe san Aontas, lena náirítear trí chur leis an leictriú nó trí aistriú chuig modhanna iompair ar glaine iad ná mar a bhí trí athrú modha agus bainistíocht tráchta a chur chun cinn. (32)Agus forbairt na gcritéar scagtha teicniúil á hullmhú ag an gCoimisiún, is gá dó dul i mbun comhairliúcháin iomchuí i gcomhréir le ceanglais maidir le Rialáil Níos Fearr agus tá tábhacht ar leith leis sin. Ba cheart páirtithe leasmhara ábhartha a bheith páirteach sa phróiseas faoina mbunófar na critéir scagtha theicniúla agus faoina dtabharfar cothrom le dáta iad, agus ba cheart an próiseas sin a thógáil ar chomhairle ó shaineolaithe a bhfuil eolas agus taithí chruthaithe acu sna réimsí ábhartha. Chun na críche sin, ba cheart don Choimisiún Ardán maidir le maoiniú inbhuanaithe a bhunú. Ba cheart an tArdán sin a bheith comhdhéanta de shaineolaithe lena ndéantar ionadaíocht ar an earnáil phoiblí agus ar an earnáil phríobháideach araon. Ba cheart saineolaithe ón nGníomhaireacht Eorpach Comhshaoil, ó na hÚdaráis Mhaoirseachta Eorpacha agus ón mBanc Eorpach Infheistíochta a áireamh le hionadaithe na hearnála poiblí. Ba cheart ionadaithe de chuid páirtithe leasmhara ábhartha, lena náirítear gníomhaithe margaidh airgeadais, ollscoileanna, institiúidí taighde, comhlachais agus eagraíochtaí a áireamh le saineolaithe na hearnála príobháidí. Ba cheart don Ardán comhairle a chur ar an gCoimisiún maidir le critéir scagtha theicniúla a fhorbairt, a anailísiú agus a athbhreithniú, lena náirítear a dtionchar féideartha ar luacháil sócmhainní ar measadh, go dtí glacadh na gcritéar scagtha teicniúil, gur shócmhainní glasa iad faoi chleachtais mhargaidh atá ann cheana. Ina theannta sin, ba cheart don Ardán comhairle a chur ar an gCoimisiún maidir le hoiriúnacht na gcritéar scagtha teicniúil le haghaidh tuilleadh úsáidí i dtionscnaimh bheartais de chuid an Aontais amach anseo a bheidh dírithe ar infheistíocht inbhuanaithe a éascú. (33)Chun na ceanglais a leagtar amach sa Rialachán seo a shonrú, agus go háirithe chun critéir scagtha theicniúla atá mionsonraithe agus calabraithe a bhunú agus a thabhairt cothrom le dáta i leith gníomhaíochtaí eacnamaíocha éagsúla maidir lena bhfuil i gceist le rannchuidiú mór leis na cuspóirí comhshaoil agus dochar suntasach dóibh, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca leis an bhfaisnéis is gá chun an oibleagáid nochta a leagtar amach in Airteagal 4(3) a chomhlíonadh, agus i dtaca leis na critéir scagtha theicniúla a luaitear in Airteagal 6(2), Airteagal 7(2), Airteagal 8(2), Airteagal 9(2), Airteagal 10(2) agus Airteagal 11(2). Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach maidir le Reachtóireacht Níos Fearr an 13 Aibreán 2016. Go sonrach, chun rannpháirtíocht chomhionann in ullmhú gníomhartha tarmligthe a áirithiú, ba cheart do Pharlaimint na hEorpa agus don Chomhairle na doiciméid uile a fháil an tráth céanna le saineolaithe na mBallstát, agus ba cheart rochtain chórasach a bheith ag saineolaithe Pharlaimint na hEorpa agus na Comhairle ar chruinnithe de shainghrúpaí de chuid an Choimisiúin a bhíonn ag plé le hullmhú gníomhartha tarmligthe. (34)Chun dóthain ama a fhágáil ag na gníomhaithe ábhartha go léir chun dul i dtaithí ar na critéir i leith gníomhaíochtaí eacnamaíocha atá inbhuanaithe ó thaobh an chomhshaoil de a leagtar amach sa Rialachán seo agus chun ullmhú lena gcur i bhfeidhm, ba cheart na hoibleagáidí a leagtar amach sa Rialachán seo a bheith infheidhme, i leith gach cuspóra comhshaoil, sé mhí tar éis ghlacadh na gcritéar scagtha teicniúil ábhartha. (35)Ba cheart athbhreithniú rialta a dhéanamh ar chur i bhfeidhm an Rialacháin seo chun measúnú a dhéanamh ar an dul chun cinn maidir le forbairt critéar scagtha teicniúil i leith gníomhaíochtaí atá inbhuanaithe ó thaobh an chomhshaoil de, chun measúnú a dhéanamh ar an úsáid atá á baint as an sainmhíniú ar infheistíocht atá inbhuanaithe ó thaobh an chomhshaoil de, agus chun a mheas an gá sásra fíoraithe a bhunú ionas go gcomhlíonfar na hoibleagáidí. Ba cheart a áireamh san athbhreithniú freisin measúnú i dtaobh ar cheart raon feidhme an Rialacháin seo a leathnú chun cuspóirí inbhuanaitheachta sóisialta a chumhdach. (36)Ós rud é nach féidir leis na Ballstáit féin cuspóirí an Rialacháin seo a ghnóthú go leordhóthanach, ach gur fearr is féidir iad a ghnóthú ar leibhéal an Aontais, mar gheall ar an ngá atá le critéir aonfhoirmeacha a thabhairt isteach ar leibhéal an Aontais i leith gníomhaíochtaí eacnamaíocha atá inbhuanaithe ó thaobh an chomhshaoil de, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú, TAR ÉIS AN RIALACHÁN SEO A GHLACADH: Caibidil I Ábhar, raon feidhme agus sainmhínithe Airteagal 1

Ábhar agus raon feidhme 1.Bunaítear leis an Rialachán seo na critéir chun a chinneadh an bhfuil gníomhaíocht eacnamaíoch inbhuanaithe ó thaobh an chomhshaoil de chun críocha inbhuanaitheacht comhshaoil infheistíochta a shuíomh. 2.Beidh feidhm ag an Rialachán seo maidir leis an méid seo a leanas:

(a)bearta arna nglacadh ag na Ballstáit nó ag an Aontas lena leagtar amach aon cheanglais atá ar ghníomhaithe margaidh i leith táirgí airgeadais nó bannaí corparáideacha arna margú mar chinn atá inbhuanaithe ó thaobh an chomhshaoil de. (b)rannpháirtithe sa mhargadh airgeadais a thairgeann táirgí airgeadais mar infheistíochtaí atá inbhuanaithe ó thaobh an chomhshaoil de nó mar infheistíochtaí a bhfuil tréithe comhchosúla acu. Airteagal 2

Sainmhínithe 1.Chun críocha an Rialacháin seo, beidh feidhm ag na sainmhínithe seo a leanas: (a)ciallaíonn 'infheistíocht atá inbhuanaithe ó thaobh an chomhshaoil de' infheistíocht lena ndéantar cistiú ar ghníomhaíocht eacnamaíoch amháin nó roinnt gníomhaíochtaí eacnamaíocha a cháilíonn faoin Rialachán seo mar chinn atá inbhuanaithe ó thaobh an chomhshaoil de; (b)ciallaíonn 'rannpháirtithe sa mhargadh airgeadais' rannpháirtithe sa mhargadh airgeadais mar a shainmhínítear iad in Airteagal 2(a) de [togra ón gCoimisiún le haghaidh Rialachán maidir le nochtaí a bhaineann le hinfheistíochtaí inbhuanaithe agus rioscaí hinbhuanaitheachta agus lena leasaítear Treoir (AE) 2016/2341]; (c)ciallaíonn 'táirgí airgeadais' táirgí airgeadais mar a shainmhínítear iad in Airteagal 2(j) de [togra ón gCoimisiún le haghaidh Rialachán maidir le nochtaí a bhaineann le hinfheistíochtaí inbhuanaithe agus rioscaí inbhuanaitheachta agus lena leasaítear Treoir (AE) 2016/2341]; (d)ciallaíonn 'maolú ar an athrú aeráide' an próiseas a bhaineann leis an méadú ar an meánteocht dhomhanda á choimeád go mór faoi bhun 2 °C os cionn na leibhéal réamhthionsclaíoch, agus an méadú teochta a theorannú do 1.5 °C os cionn na leibhéal réamhthionsclaíoch; (e)ciallaíonn 'oiriúnú don athrú aeráide' an próiseas chun oiriúnú don aeráid iarbhír agus don aeráid a bhfuiltear ag súil léi agus dá héifeachtaí; (f)ciallaíonn 'gás ceaptha teasa' gás ceaptha teasa a liostaítear in Iarscríbhinn I a ghabhann le Rialachán (AE) Uimh. 525/2013 ó Pharlaimint na hEorpa agus ón gComhairle; (g)ciallaíonn 'geilleagar ciorclach' luach táirgí, ábhar agus acmhainní sa gheilleagar a choinneáil a fhad agus is féidir, agus dramhaíl a íoslaghdú, lena náirítear trí chur i bhfeidhm an ordlathais dramhaíola a leagtar síos in Airteagal 4 de Threoir 2008/98/CE ó Pharlaimint na hEorpa agus ón gComhairle; (h)ciallaíonn 'truailliú': (i)substaintí, creathadh, teas, torann nó truailleáin eile a thabhairt isteach, go díreach nó go hindíreach, mar thoradh ar ghníomhaíocht an duine, san aer, san uisce nó sa talamh, ar substaintí, creathadh, teas, torann nó truailleáin eile iad a d'fhéadfadh a bheith díobhálach do shláinte an duine nó do cháilíocht an chomhshaoil, a d'fhéadfadh damáiste a dhéanamh do mhaoin ábhartha, nó a d'fhéadfadh dochar a dhéanamh do thaitneamhachtaí agus d'úsáidí dlisteanacha eile a bhaintear as an gcomhshaol nó cur isteach orthu; (ii)i gcomhthéacs na muirthimpeallachta, truailliú mar a shainmhínítear é in Airteagal 3(8) de Threoir 2008/56/CE ó Pharlaimint na hEorpa agus ón gComhairle; (i)ciallaíonn 'éiceachóras sláintiúil' éiceachóras atá i riocht maith fisiceach, ceimiceach agus bitheolaíoch nó ar dhea-chaighdeán fisiceach, ceimiceach agus bitheolaíoch; (j)ciallaíonn 'éifeachtúlacht fuinnimh' úsáid a bhaint as fuinneamh ar shlí níos éifeachtúla i ngach céim den slabhra fuinnimh ó tháirgeadh go dtí an tomhaltas deiridh; (k)ciallaíonn 'dea-stádas comhshaoil' dea-stádas comhshaoil mar a shainmhínítear é in Airteagal 3(5) de Threoir 2008/56/CE; (l)ciallaíonn 'uiscí mara' uiscí mara mar a shainmhínítear iad in Airteagal 3(1) de Threoir 2008/56/CE; (m)beidh le 'uisce dromchla', 'uisce intíre', 'uiscí idirchriosacha' agus 'uisce cósta' an chiall chéanna atá leo i bpointí (1), (3), (6) agus (7) d'Airteagal 2 de Threoir 2000/60/CE; (n)ciallaíonn 'bainistiú inbhuanaithe ar fhoraoisí' úsáid a bhaint as foraoisí agus talamh foraoise ar bhealach, agus ar ráta, lena gcoinnítear a mbithéagsúlacht, a dtáirgiúlacht, a gcumas athghiniúna, a mbeogacht agus a gcumas chun feidhmeanna ábhartha éiceolaíocha, eacnamaíocha agus sóisialta a chomhlíonadh, anois agus amach anseo, ar an leibhéal áitiúil, ar an leibhéal náisiúnta agus ar an leibhéal domhanda, agus nach bhfágtar dá mbarr go ndéantar damáiste d'éiceachórais eile.

Caibidil II Gníomhaíochtaí eacnamaíocha atá inbhuanaithe ó thaobh an chomhshaoil de Airteagal 3

Critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de Chun críocha inbhuanaitheacht comhshaoil infheistíochta a shuíomh, beidh gníomhaíocht eacnamaíoch inbhuanaithe ó thaobh an chomhshaoil de i gcás ina gcomhlíonann an ghníomhaíocht sin na critéir seo a leanas go léir: (a)rannchuidíonn an ghníomhaíocht eacnamaíoch go mór le ceann amháin nó níos mó de na cuspóirí comhshaoil a leagtar amach in Airteagal 5 i gcomhréir le hAirteagal 6 go hAirteagal 11; (b)ní dhéanann an ghníomhaíocht eacnamaíoch dochar suntasach d'aon cheann de na cuspóirí comhshaoil a leagtar amach in Airteagal 5 i gcomhréir le hAirteagal 12; (c)déantar an ghníomhaíocht eacnamaíoch i gcomhréir leis na coimircí íosta a leagtar síos in Airteagal 13; (d)comhlíonann an ghníomhaíocht eacnamaíoch critéir scagtha theicniúla, i gcás inar shonraigh an Coimisiún na critéir sin i gcomhréir le hAirteagail 6(2), 7(2), 8(2), 9(2), 10(2) agus 11(2). Airteagal 4

Úsáid a bhaint as na critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de 1.Cuirfidh na Ballstáit i bhfeidhm na critéir leis na gníomhaíochtaí eacnamaíocha atá inbhuanaithe ó thaobh an chomhshaoil de a chinneadh, a leagtar amach in Airteagal 3, chun críocha aon bhearta lena leagtar síos ceanglais ar ghníomhaithe margaidh i leith táirgí airgeadais nó bannaí corparáideacha a mhargaítear mar chinn atá 'inbhuanaithe ó thaobh an chomhshaoil de'. 2.I gcás rannpháirtithe sa mhargadh airgeadais a thairgeann táirgí airgeadais mar infheistíochtaí atá inbhuanaithe ó thaobh an chomhshaoil de, nó mar infheistíochtaí a bhfuil tréithe comhchosúla leo, nochtfaidh siad faisnéis i ndáil leis an dóigh agus lena mhéid a úsáidtear na critéir maidir le gníomhaíochtaí eacnamaíocha atá inbhuanaithe ó thaobh an chomhshaoil de a leagtar amach in Airteagal 3 chun inbhuanaitheacht comhshaoil na hinfheistíochta a chinneadh. I gcás ina measann rannpháirtithe sa mhargadh airgeadais, maidir le gníomhaíocht eacnamaíoch nach gcomhlíonann na critéir scagtha theicniúla a leagtar amach i gcomhréir leis an Rialachán seo nó nach bhfuil na critéir scagtha theicniúla sin bunaithe fós ina leith, gur cheart í a mheas mar cheann atá inbhuanaithe ó thaobh an chomhshaoil de, féadfaidh siad an Coimisiún a chur ar an eolas faoi sin. 3.Glacfaidh an Coimisiún gníomhartha tarmligthe i gcomhréir le hAirteagal 16 chun mír 2 a fhorlíonadh d'fhonn sonrú a dhéanamh ar an bhfaisnéis is gá chun an mhír sin a chomhlíonadh, agus na critéir scagtha theicniúla a leagtar amach i gcomhréir leis an Rialachán seo á gcur san áireamh aige. Leis an bhfaisnéis sin, beidh infheisteoirí in ann na nithe seo a leanas a shainaithint: (a)céatadán na sealúchas a bhaineann le cuideachtaí a dhéanann gníomhaíochtaí eacnamaíocha atá inbhuanaithe ó thaobh an chomhshaoil de; (b)an sciar den infheistíocht lena ndéantar cistiú ar ghníomhaíochtaí eacnamaíocha atá inbhuanaithe ó thaobh an chomhshaoil de mar chéatadán de na gníomhaíochtaí eacnamaíocha go léir. 4.Glacfaidh an Coimisiún an gníomh tarmligthe i gcomhréir le mír 3 faoin 31 Nollaig 2019 d'fhonn a áirithiú go dtiocfaidh sé i bhfeidhm an 1 Iúil 2020. Féadfaidh an Coimisiún an gníomh tarmligthe sin a leasú, go háirithe i bhfianaise leasuithe ar na gníomhartha tarmligthe arna nglacadh i gcomhréir le hAirteagal 6(2), le hAirteagal 7(2), le hAirteagal 8(2), le hAirteagal 9(2), le hAirteagal 10(2) agus le hAirteagal 11(2). Airteagal 5

Cuspóirí comhshaoil Chun críocha an Rialacháin seo, beidh siad seo a leanas ina gcuspóirí comhshaoil: (1)maolú ar an athrú aeráide; (2)oiriúnú don athrú aeráide; (3)úsáid inbhuanaithe a bhaint as uisce agus acmhainní mara agus iad a chosaint;

(4)aistriú chuig geilleagar ciorclach, cosc agus athchúrsáil ar dhramhaíl; (5)cosc agus rialú ar thruailliú; (6)éiceachórais shláintiúla a chosaint. Airteagal 6

Rannchuidiú mór le maolú ar an athrú aeráide 1.Measfar go rannchuidíonn gníomhaíocht eacnamaíoch go mór le maolú ar an athrú aeráide i gcás ina rannchuidíonn an ghníomhaíocht sin go mór le cobhsú na dtiúchan gás ceaptha teasa san atmaisféar ar leibhéal a chuireann cosc ar thrasnaíocht chontúirteach antrapaigineach leis an gcóras aeráide trí astaíochtaí gás ceaptha teasa a sheachaint nó a laghdú nó trí fheabhas a chur ar bhaint gás ceaptha teasa trí aon cheann de na modhanna seo a leanas, lena náirítear trí nuálaíocht phróisis nó táirge: (a)fuinneamh in-athnuaite nó fuinneamh a bheadh neodrach ó thaobh aeráide de a ghiniúint, a stóráil nó a úsáid (lena náirítear fuinneamh atá neodrach ó thaobh carbóin de), lena náirítear trí leas a bhaint as teicneolaíocht nuálach a bhféadfaí coigilteas suntasach a dhéanamh sa todhchaí dá barr nó trí atreisiú riachtanach na greille; (b)éifeachtúlacht fuinnimh a fheabhsú; (c)cur le soghluaisteacht ghlan nó soghluaisteacht atá neodrach ó thaobh aeráide de; (d)aistriú chuig úsáid a bhaint as